Konflik Rusia-Ukraine: Rusia usaha tawan semula bandar Kherson

(Bangunan terbakar akibat serangan Rusia ke atas Ukraine di Bakhmut, Ukraine, 26 Disember 2022/REUTERS)

KIEV/BAKHMUT, 28 Disember- Tentera Rusia melancarkan sebanyak 33 roket yang didakwa menyasarkan orang awam di bandar Kherson, Ukraine dalam tempoh 24 jam hingga awal pagi tadi.Tentera Ukraine memberitahu pertempuran semakin sengit apabila Rusia mengerahkan lebih banyak kereta kebal dan kenderaan berperisai di barisan hadapan.Kakitangan Am Angkatan Tentera Ukraine berkata dalam laporan paginya bahawa tentera Rusia menyerang kawasan penduduk di tebing Sungai Dnipro berhampiran Kherson dengan mortar dan meriam.Bagaimanapun, Rusia menafikan menyasarkan orang awam.Tentera Rusia berundur dari Kherson bulan lalu dan ia sebagai satu simbol kejayaan kepada Ukraine dalam perang tempoh peperangan sejak 11 bulan lalu.Pertempuran memasuki fasa perlahan dan kembali meruncing semasa bermulanya musim sejuk.

(Bangunan musnah di Bakhmut semasa pertempuran sengit antara Rusia-Ukraine/REUTERS)

Penganalisis Tentera Ukraine, Zhdanov berkata berkata bahawa pertempuran semakin sengit dengan Rusia mengerahkan kenderaan berperisai dan kereta kebal.

“Terdapat sedikit perubahan dari segi barisan hadapan tetapi tekanan daripada musuh semakin meningkat, baik dari segi bilangan lelaki dan jenis serta kuantiti peralatan,” kata nya.Pertempuran paling hebat berlaku di sekitar bandar timur Bakhmut, sebuah bandar yang dibom yang telah cuba diserang oleh Rusia selama berbulan-bulan.Serangan itu menyaksikan banyak nyawa terkorban, manakala di bahagian utara di bandar Svatove dan Kreminna, di mana Ukraine cuba memecahkan barisan pertahanan Rusia.Di Bakhmut, banyak kediaman penduduk yang musnah dan serpihan bangunan bertaburan di jalan raya.Presiden Rusia Vladimir Putin melancarkan pencerobohan terhadap Ukraine pada 24 Februari lalu, menyebutnya sebagai "operasi ketenteraan khas".Rusia berhasrat untuk menundukkan Ukraine dalam beberapa hari, bagaimanapun tenteranya tewas di pinggir ibu kota, Kiev, pada musim bunga dan terpaksa berundur dari kawasan lain pada musim berikutnya.Putin telah bertindak dengan mengerahkan ratusan ribu anggota simpanan buat kali pertama sejak Perang Dunia Kedua.Rusia mengharamkan penjualan minyak kepada negara dan syarikat yang mematuhi had harga yang dipersetujui oleh negara Barat pada awal bulan ini.Selasa lalu Presiden Vladimir Putin, menandatangani satu perintah yang melarang eksport minyak ke negara-negara yang meletakkan harga minyak Rusia.Perintah itu berkuat kuasa selama lima bulan bermula 1 Februari depan hingga 1 Julai 2023.Rusia merupakan pengeksport minyak kedua terbesar dunia selepas Arab Saudi, dan sebarang gangguan terhadap jualannya akan membawa kesan yang meluas kapada bekalan tenaga global.-REUTERS


Dalang penipuan saham Singapura warga Malaysia dipenjara 36 tahun

SINGAPURA, 28 Disember- Ahli perniagaan Malaysia, John Soh Chee Wen dijatuhi hukuman penjara 36 tahun di Singapura selepas didapati bersalah memanipulasi pasaran saham terbesar republik itu.Sementara rakan subahatnya yang turut mendalangi skim itu, Quah Su-Ling, 58, dijatuhkan hukuman penjara 20 tahun.Kedua-duanya disabitkan pada Mei kerana menggunakan lebih daripada 180 akaun dagangan untuk menaikkan harga saham tiga syarikat dalam apa yang dipanggil oleh hakim Mahkamah Tinggi Hoo Sheau Peng sebagai "skim skala besar, rumit dan licik"."Berbekalkan pemahaman yang baik tentang pasaran sekuriti dan kewangan, serta memanfaatkan hubungan dan rangkaian luas mereka, mereka dengan berani mengeksploitasi sistem itu," katanya semasa menjatuhkan hukuman.Pendakwa raya menggelar kes tersebut sebagai "kes paling serius".Mereka berdua didapati memanipulasi harga saham Kumpulan Blumont, Asiasons Capital dan Lion-Gold Corp atau BAL di antara tempoh Ogos 2012 dan Oktober 2013.Dalam proses itu, mereka mengakibatkan kerugian hampir 8 bilion dolar Singapura daripada permodalan pasaran.Kedua-duanya turut merayu hukuman berkenaan. -AFP

(Ahli perniagaan Malaysia, John Soh Chee Wen)


Korban banjir di Filipina meningkat kepada 25 orang

(Operasi menyelamat penduduk terjejas dari kawasan banjir di Ozamiz City, Misamis Occidental/AFP)

MANILA, 28 Disember- Angka kematian akibat banjir di Filipina meningkat kepada 25 orang, seramai 26 orang masih hilang, manakala sembilan orang mengalami kecederaan.Menurut agensi bencana negara, sekurang-kurangnya 13 maut, kebanyakannya lemas, di wilayah Misamis Occidental di pulau selatan Mindanao.Lebih 81,000 orang berlindung di pusat pemindahan sementara, ketika ini.

Berpuluh-puluh ribu orang terpaksa meninggalkan rumah mereka apabila hujan lebat menenggelamkan kampung, bandar dan lebuh raya.Usaha menyalurkan bantuan sedang giat dijalankan untuk membantu penduduk terjejas.

(Penduduk meninjau kerosakan akibat hujan lebat dan banjir di Bandar Oroquieta, Misamis Occidental/AFP)

Sementara itu, tinjauan dari udara juga dijalankan di Misamis Occidental untuk menilai tahap kerosakan di wilayah tersebut.Filipina dilanda cuaca buruk hujung minggu lalu, ketika lebih 100 juta penduduk di negara itu sedang bersedia menyambut perayaan krismas dengan cuti yang panjang.Ramalan kaji cuaca memaklumkan hujan sederhana hingga lebat dijangka merentasi wilayah selatan dan tengah hari ini dan esok dan berkemungkinan mengakibatkan banjir dan tanah runtuh terutama di kawasan berisiko.Negara itu disenaraikan antara negara yang paling terdedah kepada kesan perubahan iklim dan pakar memberi amaran bahawa ribut menjadi lebih kuat apabila dunia semakin panas.- AFP


14 nelayan pulang ke Iran selepas bertahun-tahun diculik

TEHRAN, 28 Disember- Empat belas nelayan Iran yang dalam tahanan kumpulan militan Al-Shabaab di Somalia sejak lapan tahun lalu, telah kembali ke tanah air.Mereka diculik di perairan antarabangsa berhampiran Somalia dan dibebaskan selepas rundingan diadakan.Kesemua tahanan disambut di Lapangan Terbang Antarabangsa Imam Khomeini, di sini.Pembebasan mereka dilakukan hampir sebulan selepas polis Somalia berkata menemui 20 warga asing 14 warga Iran dan enam warga Pakistan berhampiran wilayah yang dikuasai kumpulan militan tersebut.Polis bagaimanapun tidak memberikan butiran lanjut mengenai pembebasan kesemua tahanan terbabit.

Al-Shabaab, yang mengawal kawasan pedalaman Somalia, telah cuba menggulingkan kerajaan pusat selama 15 tahun, membiayai pemberontakannya melalui aktiviti jenayah termasuk penculikan dan wang tebusan.Somalia juga telah dibelenggu dengan lanun selama bertahun-tahun.Pada tahun 2020, tiga nelayan Iran dipercayai tebusan terakhir yang ditahan lanun Somalia dibebaskan selepas lima tahun dalam tahanan.- AFP


Kes culik di Afrika Selatan meningkat

JOHANNESBURG, 28 Disember- Afrika Selatan sedang mengalami peningkatan kes culik.Menurut polis di wilayah tenggara KwaZulu-Natal, Robert Netshiunda, ibu bapa perlu sentiasa mengawasi anak-anak mereka dengan lebih baik terutamanya di sekitar pantai dan pusat beli belah."Kanak-kanak hilang dan jenayah penculikan adalah realiti," katanya ketika ditemui pemberita di sini.Polis merekodkan lebih 4,000 kes culik antara Julai dan September, meningkat dua kali ganda berbanding tempoh sama tahun lalu.Jumlah penculikan hari ini adalah yang tertinggi dalam sejarah Afrika Selatan.

Bulan lalu, seorang kanak-kanak dikenali Abirah Dekhta yang berusia lapan tahun diculik ketika dalam perjalanan ke sekolah dekat Cape Town oleh lima lelaki bersenjata.Kanak-kanak itu bagaimanapun berjaya diselamatkan di sebuah bandar.- AFP


Itali alami kemarau paling teruk sejak tahun 1800

ROM, 28 Disember- Itali mengalami kemarau paling teruk sejak tahun 1800 susulan panas melampau dan kekurangan hujan pada tahun ini.Pusat Penyelidikan Kebangsaan Itali berkata rekod tahun ini berkaitan dengan purata suhu dan bacaan suhu tinggi, manakala suhu rendah direkodkan pada tahun 2018."Suhu di seluruh negara Itali dijangka meningkat lima hingga enam darjah Celsius melebihi purata pada Malam Tahun Baharu," katanya menerusi kenyataan.

Musim kemarau telah menyebabkan kerugian 6.4 bilion dolar Amerika, terutamanya dalam sektor pertanian.


Kawalan keselamatan dipertingkat menjelang majlis angkat sumpah Presiden Brazil

BRASILIA, 28 Disember- Seorang lelaki ditahan selepas meletakkan bahan letupan di sebuah trak berhampiran Lapangan Terbang Antarabangsa Brasilia.Lelaki tersebut meletakan bahan letupan itu bertujuan mencetuskan suasana huru-hara menjelang majlis angkat sumpah Presiden Brazil, Luiz Inacio Lula da Silva pada Ahad.Bagaimanapun peranti itu tidak meletup.

Suspek berkata mahu menghalang penubuhan komunis di Brazil, bawah pemerintahan Presiden tersebut.Polis turut memberi jaminan tahap keselamatan yang tinggi menjelang majlis angkat sumpah susulan ramai pihak khuatir tercetus keganasan.Usaha mengerah anggota keselamatan dipertingkatkan untuk keselamatan semua pihak.


Hampir 200 pelarian Rohingya dapat perlindungan sementara di Aceh

ACEH, 28 Disember- Pelarian Rohingya yang mendarat di sini mendapat perlindungan sementara di kemudahan yang disediakan pihak berkuasa tempatan.Jurucakap Pegawai kesihatan Aceh berkata pelarian tersebut turut diberi rawatan awal.

Sesetengah pelarian Rohingya berada dalam keadaan lemah dan kurus serta dehidrasi. Manakala kanak-kanak pula mengalami muntah yang teruk.

Terdapat hampir 200 pelarian mendapat perlindungan di kawasan berkenaan.Setiap tahun pelarian Rohingya mempertaruh nyawa di lautan dalam cubaan untuk mendapatkan perlindungan di Malaysia atau Indonesia.


Taliban diminta kembalikan hak pendidikan wanita di Afghanistan

AMERIKA SYARIKAT, 28 Disember- Majlis Keselamatan Pertubuhan Bangsa Bersatu (PBB) menggesa Taliban membatalkan dasar yang menyasarkan wanita di Afghanistan.PBB pada Selasa menyatakan kebimbangan terhadap masa depan golongan berkenaan selepas Taliban menggantung pendidikan universiti dan sekolah menengah bagi kaum itu.Seramai 15 anggota Majlis Keselamatan PBB bimbang dengan peningkatan sekatan berkenaan, selain menyeru hak pendidikan wanita di Afghanistan dikembalikan."Taliban diminta mengembalikan hak wanita ke universiti dan sekolah. Taliban juga diminta menarik balik dasar diguna pakai kini dan menghormati hak asasi manusia," katanya menerusi kenyataan.Majlis tersebut turut mengecam larangan wanita bekerja dengan NGO.

Sementara itu, Setiausaha Agung PBB Antonio Guterres menggelar sekatan terbaru ke atas wanita dan kanak-kanak perempuan sebagai "pelanggaran hak asasi manusia yang tidak wajar".Sekatan berkenaan kata Guterres mesti dibatalkan kerana berisiko menggugat kestabilan masyarakat Afghanistan.Sekatan tidak terduga dikenakan ke atas wanita dan kanak-kanak perempuan bukan sahaja meningkatkan penderitaan rakyat negara itu, tetapi minimbulkan risiko di luar sempadan Afghanistan. - AFP


Pengedar dadah Mexico agih hadiah sempena Krismas

MEXICO CITY, 28 Disember- Presiden Mexico menasihati orang ramai agar tidak percaya dengan taktik pengedar dadah yang memberikan hadiah dan makanan pada Krismas.Menurut Andres Manuel Lopez Obrador, pihak berkuasa telah membuat siasatan selepas imej di media sosial menunjukkan penjenayah mengedarkan hadiah dan makanan daripada trak berhias sempena Krismas kepada penduduk Guadalajara."Jangan biarkan diri dimanipulasi dengan hadian dan makanan itu. Ia bukan dengan niat baik tetapi menggunakan rakyat sebagai perisai," kata Presiden Mexico kepada pemberita.Katanya, matlamat ahli kumpulan tersebut untuk meminta penduduk menjadi pengintip dan melindungi pengedar dadah.

Menurut media tempatan, pemberi hadiah itu dipercayai anggota Kartel Generasi Baru Jalisco yang terkenal dengan sikap ganas melibatkan kes dadah.Semasa pandemik COVID-19, pemberian makanan oleh kartel sama dilaporkan di beberapa komuniti di barat Mexico. - AFP


Twitter tidak akan muflis - Elon Musk

WASHINGTON, 28 Disember- Ketua Twitter, Elon Musk mengesahkan platform media sosial itu tidak lagi berada "di laluan pantas menuju muflis".Bagaimanapun, beliau berkata masih banyak yang perlu dilakukan tetapi secara keseluruhan segalanya dalam keadaan baik.Jelas Musk, platform media sosial itu mempunyai perbelanjaan munasabah yang terkawal sekali gus sukar untuk berdepan situasi muflis.Jutawan itu pada awalnya memberi amaran mengenai Twitter mempunyai prospek muflis hanya beberapa minggu selepas beliau mengambil alih platform media sosial.

Selepas membeli Twitter bernilai kira-kira 44 bilion dolar pada penghujung Oktober, beberapa perubahan drastik dilakukan Musk sambil memberi tumpuan kepada kebebasan bersuara. Sejak itu Musk berusaha menjana pendapatan termasuk mengenakan bayaran 8 dolar sebulan untuk tanda semak biru Twitter. -AFP


Piala Dunia Wanita FIFA julung kali tampilkan pengadil dari Palestin

ISTANBUL, 28 Disember- Buat kali pertama Persekutuan Bola Sepak Antarabangsa (FIFA) memilih pengadil dari Palestin untuk perlawanan Piala Dunia Wanita akan datang.Heba Saadia akan membuat penampilan pada kejonanan Piala Dunia Wanita di Australia dan New Zealand dari 20 Julai hingga 20 Ogos 2023, menurut laporan Agensi Berita Palestin (WAFA).

Piala Dunia Wanita edisi kesembilan itu buat julung kali juga dianjurkan secara bersama, diadakan di Australia dan New Zealand melibatkan 32 negara. -REUTERS


Misi mencari lapan lagi kelasi HTMS Sukhothai yang hilang diteruskan

THAILAND, 28 Disember- Dua lagi mayat ditemukan dalam operasi mencari mangsa kapal perang Thailand yang karam pada 18 Disember lalu.Tentera Laut Thailand, Pogkrong Montradpalin memaklumkan, setakat ini 21 mayat kelasi yang hilang telah ditemukan. Jelas beliau, operasi mencari lapan lagi kelasi yang masih hilang diteruskan.

(Keadaan kapal HTMS Sukhothai sebelum karam di wilayah Prachuap Khiri Khan pada Ahad malam / Foto AFP, ROYAL THAI NAVY)

Kapal HTMS Sukhothai yang membawa 105 kelasi mengalami kerosakan enjin sebelum karam di 20 batu nautika dari wilayah Prachuap Khiri Khan kira-kira 11.30 malam waktu tempatan pada 18 Disember lalu.Sementara itu, Tentera Laut Thailand berikrar untuk menjalankan siasatan terperinci dan memberikan penjelasan penuh mengenai tragedi itu tidak lama lagi.-AFP


Sekurang-kurangnya 60 terkorban akibat ribut salji di AS

NEW YORK, 28 Disember- Ribut salji yang melanda Amerika Syarikat (AS) ketika ini telah mengorbankan sekurang-kurangnya 60 nyawa. Paling teruk terjejas ialah daerah Buffalo dengan jumlah kematian terbaharu melonjak sebanyak 27 orang.Angka korban termasuk kes individu yang ditemukan maut di tebing salji, di dalam kereta atau yang telah meninggal dunia akibat serangan jantung susulan cuaca sejuk melampau.Pihak berkuasa menjangkakan angka kematian akan meningkat dalam beberapa hari ini.

(Orang awam cuba menolak sebuah kereta yang terkandas susulan salji tebal / Foto REUTERS)

Ribut salji di kawasan Buffalo adalah yang terburuk dalam tempoh 45 tahun.Ia menyaksikan salji setebal 127 sentimeter direkodkan di lapangan terbang daerah tersebut.-REUTERS


Banjir Selatan Filipina, Angka korban meningkat 13 orang

CLARIN, 27 Disember-Angka kematian akibat hujan di selatan Filipina telah meningkat kepada 13 orang.Pihak berkuasa memaklumkan pencarian 23 orang lagi yang masih hilang diteruskan.Rakaman yang dirakam Pengawal Pantai Filipina pada Isnin menunjukkan kakitangan memindahkan penduduk merentasi air paras pinggang di bandar Clarin di wilayah Misamis Occidental.Ketua agensi bencana di Clarin, Carmelito Heray memaklumkan operasi menyelamat diteruskan dan jumlah kerugian akibat bencana berkenaan belum diperoleh kerana masih dalam proses mengumpul maklumat.Kebanyakan kematian berpunca daripada lemas akibat banjir kilat selepas dua hari hujan lebat ketika sedang menyambut perayaan Krismas.Kejadian itu memaksa lebih 45,000 orang penduduk terpaksa berlindung di pusat pemindahan sementara-REUTERS

(Banjir di Selatan Filipina /FOTO REUTERS)


China mansuh syarat kuarantin pelancong antarabangsa bermula 8 Januari

(Pelancong hanya memerlukan ujian saringan Polimerase-Transkripsi Terbalik (RT-PCR) yang diambil 48 jam sebelum penerbangan untuk memasuki China/REUTERS)

BEIJING, 27 Disember- China akan memansuhkan syarat kuarantin wajib bagi ketibaan luar negara mulai 8 Januari ini.perkara itu disahkan Suruhanjaya Kesihatan Kebangsaan (NHC)semalam, selepas hampir tiga tahun kerajaan mengenakan sekatan ketat sempadan bagi membendung COVID-19.Pihak Berkuasa Kesihatannya mengumumkan langkah membendung penularan wabak yang diturunkan untuk COVID-19 menerusi notis dalam talian.Selain itu, suruhanjaya terbabit turut menjelaskan, pelancong hanya memerlukan ujian saringan Polimerase-Transkripsi Terbalik (RT-PCR) yang diambil 48 jam sebelum penerbangan untuk memasuki China.Pengumuman itu adalah langkah terbaru Beijing melonggarkan dasar 'Sifar-COVID-19' selepas secara tiba-tiba membatalkan ujian mandatori dan penutupan awal bulan ini."Berdasarkan undang-undang kuarantin kesihatan kebangsaan, langkah kuarantin penyakit berjangkit tidak lagi dikenakan terhadap pengembara dan barangan yang masuk," kata NHC.Bagaimanapun, menurut notis itu lagi, orang ramai perlu mengambil ujian PCR dalam tempoh 48 jam sebelum tiba di China, sambil memaklumkan sekatan mengehadkan bilangan penerbangan antarabangsa juga akan dimansuhkan.Langkah itu akan berkuat kuasa mulai 8 Januari, apabila COVID-19 diturunkan daripada peringkat teratas penyakit tidak berjangkit, Kelas A, kepada Kelas B peringkat kedua, kata NHC dalam notis berasingan, semalam.Tidak seperti kebanyakan negara lain yang sudah mengadaptasi kehidupan dengan wabak itu, China sehingga baru-baru ini mengekalkan sekatan yang keras dan sebahagian besarnya wilayahnya mengamalkan penutupan dengan sendirinya.

(Pengembara membawa bagasi masing-masing di Lapangan Terbang Antarabangsa Beijing Capital di China ketika penularan wabak COVID-19 terus meningkat di Beijing/REUTERS)

Sejak Mac 2020, semua penumpang yang tiba di negara ini perlu menjalani sekurang-kurangnya dua minggu kuarantin berpusat mandatori, kemudian meningkat kepada tiga minggu.Langkah ketat itu sangat mengganggu pelancongan antarabangsa dan perjalanan perniagaan, seterusnya menjejaskan ekonomi negara yang dilanda COVID-19.Keadaan hotel kuarantin yang tidak seragam, sekatan keras visa dan harga penerbangan yang tinggi disebabkan oleh laluan antarabangsa yang sangat terbatas turut mencetuskan penghijrahan besar-besaran ekspatriat dari negara terbabit dalam beberapa tahun kebelakangan ini.Bagaimanapun, pada awal tahun ini, China melonggarkan sedikit sekatan visa, membenarkan pasangan, ibu bapa atau saudara rapat warga negara China memohon visa perjumpaan keluarga.Kunjungan pemimpin dunia juga meningkat sejak Sukan Olimpik Musim Sejuk Beijing pada Februari. - AFP


Protes antikerajaan: Keluarga legenda bola sepak Iran dilarang tinggalkan negara

TEHRAN, 27 Disember-Legenda bola sepak Iran, Ali Daei berkata penerbangan yang membabitkan keluarganya sengaja dilencongkan bagi mengelakkan isteri dan anak perempuannya daripada meninggalkan negara berkenaan.Bekas pemain Iran yang berusia 53 tahun itu yang menyuarakan sokongan terhadap protes antikerajaan itu berkata anggota keluarganya telah berlepas dari Tehran ke Dubai bagi bercuti bersama-sama.Namun, pesawat yang membawa ahli keluarganya telah dilencongkan perjalanan menuju ke Teluk Parsi.Ahli keluarga Ali Daei kemudiannya dipindahkan ke pesawat lain lalu diarah kembali ke Tehran.Menurut Ali, tiada alasan diberikan kerajaan Iran berkaitan insiden tersebut.Sementara itu. agensi berita Iran, IRNA memaklumkan Isteri bekas pemain Iran itu, Mona Farrokhazari telah berjanji untuk memberitahu kepada pihak berkuasa negara itu susulan kaitan pasangan terbabit dengan kumpulan penentang Revolusi Islam.IRNA turut memaklumkan pesawat yang membawa keluarga Ali mendarat di pulau Kish sebelum isteri dan anak perempuannya diarah turun daripada pesawat.Ali berkata pihak berkuasa Iran tidak memberi alasan terhadap insiden yang berlaku."Mereka hanya ingin bercuti. Isteri dan anak saya dilarang meninggalkan Iran. Tiada siapa memberi jawapan kepada masalah ini", ujar Ali.Pada September lalu, Ali menggesa kerajaan Iran agar mencari jalan penyelesaian berbanding menggunakan keganasan dan tangkapan beramai-ramai menerusi media sosialnya.Keluarga Ali Daei bukanlah yang pertama dilarang meninggalkan iran disebabkan sokongan kepada penunjuk perasaan antikerajaan. Sebelum ini beberapa selebriti dan artis turut menghadapi nasib serupa.Protes meletus di seluruh Iran pada 16 September lalu apabila wanita berketurunan Kurdish, Mahsa Amini meninggal dunia selepas tiga hari koma kerana ditahan polis di Tehran kerana didakwa melanggar kod pakaian wanita.-BBC

(Bekas pemain dan legenda Iran ketika majlis pengundian pasukan Piala Dunia 2022 Qatar / FOTO BBC.com)


Letupan kilang di Iran, 65 cedera

TEHRAN, 27 Disember - Di Iran, sekurang-kurangnya 65 orang cedera dalam insiden letupan sebuah kilang cat di Azarshahr, lapor media kerajaan.Menurut Jurucakap Perkhidmatan Kecemasan tempatan, Vahid Shadinia letupan tercetus akibat kebocoran tangki gas.Seramai 20 mangsa yang cedera parah dikejarkan ke hospital khas untuk mendapatkan rawatan kecemasan, 22 yang lain menerima rawatan di lokasi dan selebihnya dibawa ke hospital berhampiran.Shahid Salimi, yang terletak di bandar Azarshahr merupakan zon perindustrian terbesar di barat laut Iran.

Ia menempatkan 790 kilang dan kemudahan lain yang menggaji hampir 28,000 pekerja, menurut media kerajaan. - AFP


Banjir: Enam terkorban di Filipina

FILIPINA, 27 Disember- Sekurang-kurangnya enam terbunuh dan beribu-ribu terpaksa mencari tempat perlindungan susulan kejadian banjir di sini.Majlis Pengurusan dan Pengurangan Risiko Bencana Kebangsaan menerusi kenyataan memaklumkan lima wilayah di negara tersebut terjejas akibat hujan lebat.Dalam masa sama, pihak berkuasa turut mendedahkan 19 orang masih hilang di wilayah terjejas itu."Hujan lebat direkodkan di Camarines Sur dan Misamis Occidental serta wilayah Visayas Timur, Bicol dan Mindanao Utara," katanya.

Agensi cuaca Filipina memaklumkan angin sejuk dan panas akan terus mencetuskan hujan di wilayah terjejas yang mungkin menyumbang kepada banjir dan tanah runtuh.Menurut agensi bencana negara itu, banjir menjejaskan lebih 23,700 keluarga membabitkan lebih 100,000 individu manakala 44,700 orang hilang tempat tinggal dan ditempatkan di 27 pusat pemindahan sementara.- AFP


Ribut musim sejuk di AS ragut 32 nyawa

NEW YORK, 27 Disember- Seramai 32 orang terkorban akibat ribut musim sejuk di Amerika Syarikat (AS).Menurut Perkhidmatan Cuaca Kebangsaan (NWS), angin Artik telah menjejaskan kira-kira dua pertiga negara itu.Di beberapa negeri, pengendali rangkaian elektrik meminta pengguna berjimat cermat dalam penggunaan elektrik.

"Ribut salji yang melanda Tasik Besar di Kanada sehingga ke Rio Grande di sempadan Mexico, menjejaskan kira-kira 60 peratus penduduk AS. Sejumlah 1,645 penerbangan membabitkan laluan domestik dan antarabangsa dibatalkan manakala 3,869 lagi penerbangan mengalami kelewatan," katanya menerusi kenyataan.NWS juga melaporkan jumlah salji di Lapangan Terbang Antarabangsa Buffalo Niagara mencecah 109 sentimeter setakat Ahad.- AFP


Keputusan Taliban larang wanita bekerja dengan NGO dikecam PBB

KABUL, 27 Disember- Keputusan Taliban menghalang wanita Afghanistan terlibat dengan NGO mendapat kecaman Pertubuhan Bangsa Bersatu (PBB).Timbalan Wakil Khas ketua PBB untuk Afghanistan, Ramiz Alakbarov berkata larangan itu melanggar prinsip kemanusiaan. "Arahan itu adalah serangan terbaharu terhadap hak wanita di Afghanistan," katanya ketika ditemu bual pemberita di sini.

Kumpulan Hak Asasi Manusia, Amnesty International pula menegaskan, larangan itu sebagai percubaan menghentikan wanita daripada ruang politik, sosial dan ekonomi.Selasa lalu, pihak berkuasa melarang semua wanita daripada melanjutkan pengajian ke peringkat universiti.Setiausaha Negara Amerika Syarikat, Antony J. Blinken juga mengkritik larangan bekerja dengan NGO itu dengan menyatakan ia akan memusnahkan rakyat Afghanistan.Pekerja-pekerja wanita NGO negara itu yang bertindak sebagai pencari nafkah utama dalam rumah tangga masing-masing memberitahu media tentang kebimbangan mereka.- AFP


Tangani gejala COVID-19, farmasi edar ubat demam secara percuma

HENAN, 27 Disember- Beberapa farmasi di bandar Yuzhou, Wilayah Henan memberi ubat demam secara percuma kepada penduduk setempat.Inisiatif itu bagi membantu meredakan gejala yang dialami disebabkan penularan COVID-19 sejak kerajaan melonggarkan sekatan pergerakan awal bulan ini.Menurut penduduk dikenali Wang Di, penduduk mendapat maklumat mengenai pengedaran ubat tanpa bayaran itu menerusi media sosial."Saya diberi dua tablet Ibuprofen. Ada maklumat diperlukan pada kotak ubat, termasuk nama pengeluar dan juga cara pengambilan serta dos sesuai. Banyak farmasi di bandar kami ini mula mengedarkan tablet Ibuprofen," katanya ketika ditemu bual pemberita di sini.

Inisiatif terpuji itu sudah pasti memberi kelegaan kepada masyarakat, lebih-lebih lagi ketika negara sedang mengalami musim sejuk. - AFP


Bas terjunam masuk sungai, enam maut

COTOBADE, 27 Disember- Enam orang terkorban, manakala dua lagi cedera selepas sebuah bas terbabas dari jambatan dan terjunam ke dalam sungai di Lerez, Sepanyol.Insiden berlaku pada Sabtu, berhampiran bandar Vigo bersempadan dengan Portugal. Menerusi kenyataan pihak berkuasa berkata dua mangsa terselamat iaitu pemandu bas berusia 60 tahun dan seorang penumpang."Operasi menyelamat terpaksa ditangguhkan semalaman berikutan cuaca buruk tetapi diteruskan pada pagi dengan bantuan unit penyelamat gunung dan sebuah helikopter," katanya.

Kemalangan yang berlaku di tempat curam turut menyukarkan akses untuk operasi menyelamat.Ketika ini punca kemalangan masih dalam siasatan.Media tempatan melaporkan bas itu membawa penumpang yang melawat ahli keluarga di Penjara Monterroso di tengah Galicia.- AFP


Korea Selatan lepaskan tembakan amaran selepas pencerobohan dron Korea Utara

PAJU, 27 Disember- Lima dron milik Korea Utara didapati menceroboh masuk ke Korea Selatan.Jet Tentera Korea Selatan bertindak memintas dron berkenaan dan melepaskan lebih 100 tembakan amaran terhadapnya.Ketua Turus Bersama Korea Selatan (JCS) dalam satu kenyataan berkata pihaknya mengesan pencerobohan itu di ruang udara Gimpo selepas kesemua dron terbabit melintasi garis sempadan tentera antara dua negara."Pihak tentera mengesan objek tidak dikenali di wilayah Gyeonggi dipercayai dron Korea Utara. Ini jelas satu tindakan provokasi oleh Korea Utara yang menceroboh masuk ruang udara kita," katanya.

Sebagai tindak balas, tentera turut menghantar pesawat pemerhati ke kawasan utara untuk mendapatkan gambaran lokasi pemasangan dron.Terdahulu, Kementerian Pengangkutan memaklumkan penerbangan yang berlepas dari Incheon dan Gimpo digantung selama sejam susulan permintaan daripada pihak tentera.- AFP


Pesawat C919 mulakan Penerbangan Ujian Pengesahan

BEIJING, 26 Disember-Pesawat penumpang C919 pertama yang dikaji dan dibangunkan China sendiri memulakan penerbangan ujian pengesahan selama 100 jam pagi tadi.Pesawat penumpang bersaiz besar itu dijangka digunakan untuk operasi komersial pada musim bunga tahun depan selepas menyelesaikan semua ujian pengesahan.Pengoperasian pesawat C919 diyakini akan menamatkan monopoli syarikat Boeing dan Airbus terhadap pasaran pesawat penumpang besar kegunaan awam global sejak sekian lama. Ketua pereka pesawat C919, Wu Guanghui berkata bilangan pesawat China dan dunia dianggarkan masing-masing meningkat kira-kira sekali ganda dalam tempoh dua dekad akan datang.

(Ketua pereka pesawat C919, Wu Guanghui / FOTO FB ChinafacecriThai)

"Dalam konteks ini, ia dapat menampung pasaran ketiga dan keempat kami.

"Pasaran adalah bersifat kerjasama menang-menang, jadi pelanggan juga perlu ditawarkan lebih banyak pilihan,”ujar beliau.C919 buat julung kalinya mengadakan pertunjukan udara sempena Pameran Penerbangan dan Aeroangkasa Antarabangsa China edisi ke-14 pada 8 November.Penampilan itu pula membantu Perbadanan Pesawat Komersial China (COMAC) meraih tempahan sebanyak 300 buah pesawat berkenaan.Setakat 12 Disember, C919 telah memperoleh sebanyak 1,176 tempahan daripada 28 pelanggan di dalam dan luar negeri.-BERNAMA


Kumpulan Militan 'Boko Haram' didakwa bunuh 17 penggembala lembu di Timur Laut Nigeria

KANO, 26 Disember-Kumpulan militan, Boko Haram didakwa membunuh 17 orang penggembala dan merompak lembu susulan pertempuran di Borno di Timur laut Nigeria.Menurut pasukan Militan tempatan kepada AFP, Militan Boko Haram menyerang para penggembala berdekatan perkampungan Airamne di daerah Mafa."17 penggembala terbunuh dalam pertempuran dan kesemua ternakan dicuri oleh kumpulan berkenaan kata ketua Militan, Babakura Kolo.

(Militan 'Boko Haram' di Timur Laut Nigeria / Foto ahram.org.eg)

"Kumpulan penggembala itu bertindak melawan Boko Haram, namun kekurangan senjata dan bilangan anggota Boko Haram yang ramai menyebabkan mereka (penggembala) terbunuh", tambah Babakura lagi.Seorang lagi anggota Militia, Ibrahim Liman turut memberi pandangan yang sama.Ibrahim berkata kumpulan Boko Haram melancarkan serangan dari hutan Gajiganna, sebuah kawasan yang menjadi kubu kuat Boko Haram setelah di halau keluar dari Sambisa oleh pesaing mereka, ISWAP dan tentera Nigeria.ISWAP atau Kumpulan Negara Islam Barat Afrika berpecah dari Boko Haram pada 2016 dan berkembang menjadi kumpulan dominan dalam pergolakan jihad di Afrika.Kumpulan tersebut berjaya merampas sebahagian besar wilayah dikuasai Boko Haram selepas kematian pemimpin utama Boko Haram, Abubakar Shekau dalam pertempuran pada bulan Mei tahun lalu.Boko Haram dan ISWAP seringkali menyasarkan orang awam, penggembala lembu dan pembalak sebagai saran pembunuhan.Kedua-dua kumpulan itu mendakwa golongan berkenaan menjadi pengintip untuk tentera dan pasukan militan tempatan.Keganasan kumpulan Jihad di Nigeria telah meragut kira-kira 40,000 nyawa dan menyebabkan dua juta penduduk meninggalkan tempat tinggal menurut Pertubuhan Bangsa Bersatu (PBB).Konflik tersebut telah merebak ke negara-negara jiran seperti Chad, Cameron dan Niger.Keadaan itu menyebabkan negara-negara berkenaan membentuk pasukan keselamatan tempatan bagi menentang kumpulan militan jihad.-AFP


Keputusan perbicaraan Aung San Suu Kyi Jumaat ini

YANGON, 26 Disember-Mahkamah Junta tentera Myanmar bakal membuat keputusan berhubung lima tuduhan terhadap Aung San Suu Kyi Jumaat ini.Suu Kyi telah dipenjarakan sejak rampasan kuasa oleh junta tentera Myanmar sejak Februari tahun lalu, sekaligus mengakhiri sistem demokrasi di Myanmar.Penerima Anugerah Nobel laureate berusia 77 tahun itu sebelum ini telah didapati bersalah dengan 14 pertuduhan termasuk rasuah, melanggar akta rahsia rasmi negara selain tuduhan mengimport walkie talkie secara haram.Suu Kyi didapati bersalah dan dihukum penjara selama 26 tahun.Sementara itu, lima lagi tuduhan yang dihadapi Suu Kyi membabitkan penyewaan helikopter untuk menteri yang didakwa tidak mengikut peraturan dan mendatangkan kerugian kepada negara.

(Pemimpin Awam Myanmar, Aung San Suu Kyi (kiri) dan Presiden  Win Myint (kanan) ketika sesi pendengaran kes kali pertama / FOTO AFP)

Setiap pertuduhan membawa kepada hukuman penjara maksimum 15 tahun."Kedua-dua pihak telah selesai memberi keterangan di mahkamah hari ini", menurut satu sumber yang dirahsiakan namanya."Keputusan penghakiman telah ditetapkan pada Jumaat depan", menurut sumber itu lagi.Tambah sumber itu lagi, Suu kyi berada dalam keadaan sihat.Kumpulan hak asasi mengkritik perbicaraan itu sebagai memalukan.Pada rabu lalu, Majlis Keselamatan Pertubuhan Bangsa Bersatu meminta agar pihak junta tentera Myanmar membebaskan Suu Kyi sebagai salah satu penyelesaian susulan situasi tidak menentu di Myanmar.


17 maut akibat salji tebal di Jepun

TOKYO, 26 Disember- Salji tebal yang melanda sebahagian besar wilayah Jepun menyebabkan 17 orang maut dalam tempoh 10 hari.Beratus-ratus rumah pula terputus sumber bekalan elektrik menurut sumber rasmi kerajaan Jepun.Sebahagian besar pantai barat dan bahagian utara Hokkaido mengalami salji tebal dalam beberapa hari kebelakangan ini.Sebahagian kawasan mengalami paras salji yang semakin tebal dalam tempoh 24 jam seperti di bandar Oguni, Tenggara daerah Yamagata menurut laporan media tempatan.

(Salji tebal di Niigata pada 9 Disember lalu meyebabkan penduduk berhat-hati / FOTO AFP)

Agensi cuaca Jepun telah memberi amaran kepada penduduk terjejas agar tidak melakukan perjalanan dalam keadaan salji tebal bagi mengelak sebarang insiden tidak diingini.Kerajaan jepun pada isnin lalu melaporkan 17orang maut manakala berpuluh-puluh lagi cedera akibat salji tebal sejak 17 Disember lalu.Stesen rasmi kerajaan, NHK seorang lelaki maut selepas terjatuh dari bumbung ketika membersihkan salji dan seorang wanita ditemui mati didalam kereta akibat keracunan karbon monoksida. .Di Hokkaido, berpuluh-puluh ribu rumah terputus bekalan elektrik sejak beberapa hari lalu akibat salji. Salji tebal dijangka berkurangan pada isnin depan.-AFP


UNCHR bimbang nasib 180 pelarian Rohingya hanyut di Lautan Hindi

DHAKA, 26 Disember-Saudara-mara kepada 180 pelarian Rohingya yang hanyut di lautan Hindi beranggapan kesemua pelarian telah mati kata agensi pelarian Pertubuhan Bangsa Bersatu (UNCHR).Setiap tahun beribu-ribu etnik Rohingya yang kebanyakkan beragama Islam mengambil risiko melakukan perjalanan melalui laut dari Myanmar dan kem pelarian di Bangladesh untuk sampai di Malaysia atau Indonesia.

Menurut laporan, bot yang membawa 180 pelarian itu dikatakan berlepas pada bulan lalu berdekatan Pulau Andaman dan Selat Melaka, salah satu laluan perkapalan tersibuk di dunia."Saudara-mara kepada pelarian tersebut telah terputus hubungan. Mereka beranggapan kesemua pelarian telah mati. Kami berharap ini tidak benar",kata UNHCR menerusi hantaran di Twitter pada ahad.

(Pelarian Rohingya menunggu giliran untuk ditempatkan di penempatan sementara di Krueng Raya, Acheh / FOTO AFP)

"Jika benar, ini akan menjadi berita menyedihkan kepada mereka yang kehilangan orang tersayang dalam tragedi ini. Kami merayu kepada negara-negara di rantau ini (Asia Tenggara) bagi membantu menyelamatkan pelarian-pelarian tersebut. Ini mesti menjadi keutamaan", jelas UNHCR lagi di twitter tersebut.Minggu lepas, Noor Habi salah seorang pelarian yang menetap di kem pelarian di Bangladesh berkata anak perempuannya yang berusia 23 tahun turut berada di dalam bot tersebut.Noor Habi berkesempatan bercakap dengan kakaknya melalui ' walkie-talkie'."Kami didalam bahaya. Tolong selamatkan kami", kata kakak Habi menerusi klip audio panggilan yang direkodkan."Kami kehabisan makanan dan air. Tiada siapa datang menyelamatkan kami", katanya lagi.Ahad lalu, sebuah kapal yang membawa 57 pelarian Rohingya mendarat di Acheh, Indonesia setelah sebulan berada di laut. kapal berkenaan mengalami kerosakan enjin menurut pihak polis Indonesia.Minggu lepas, 104 pelarian Rohingya diselamatkan oleh pihak berkuasa Sri Lanka. Kejadian tersebut berlaku berdekatan Teluk Benggal.-AFP


Tiga maut bot pelancong karam di Ecuador

ECUADOR, 26 Disember- Tiga orang, termasuk dua kanak-kanak maut apabila bot pelancong karam, lapor pihak berkuasa tempatan.Pihak berkuasa berkata mereka sedang menyiasat apunca kejadian bot karam yang berlaku di Colta Lagoon, di wilayah Andes di Chimborazo sekitar 200 kilometer (120 batu) ke selatan Quito.Mangsa telibat termasuk seorang bayi berusia lima bulan, seorang kanak-kanak berumur tiga tahun dan seorang wanita 53 tahun, menurut bahagian perkhidmatan keselamatan bersepadu negara Amerika Selatan itu, dalam satu kenyataan.

Kenyataan itu menyebut, kira-kira 40 orang penumpang lain telah diselamatkanPada 2013, lima maut di tasik sama dalam kemalangan membabitkan bot yang didapati membawa terlalu ramai penumpang. -AFP


31 maut akibat ribut salji badai AS

NEW YORK, 26 Disember- Ribut salji yang membadai Amerika Syarikat (AS) pada Hari Krismas semalam, mengorbankan 31 nyawa setakat ini.Buffalo, New York, antara yang paling teruk terkesan, mencatatkan 12 kematian.Ramai pemandu terperangkap dalam kenderaan masing-masing dan bekalan elektrik beribu-ribu kediaman terputus, sekali gus meningkatkan jumlah kematian akibat kesejukan teruk yang membekukan sebahagian besar AS sejak beberapa hari lalu.Sekurang-kurangnya 31 disahkan maut setakat ini akibat insiden berkaitan cuaca AS menurut penjumlahan NBC News, sejak keadaan cuaca beku melampau melanda negara itu, ditambah salji, ais dan angin ribut dari wilayah Great Lakes hujung minggu lalu.Kebanyakan kehilangan nyawa itu tertumpu di dalam dan sekitar Buffalo di pinggir Tasik Erie di barat New York, kerana 'kesan tasik' salji akibat udara sejuk bergerak di atas perairan tasik yang lebih panas, berterusan sepanjang cuti hujung minggu.Eksekutif Daerah Erie, Mark Poloncarz, berkata jumlah kematian akibat ribut itu meningkat kepada 12 orang pada Ahad, meningkat daripada tiga kes dilaporkan hari sebelumnya di wilayah Buffalo.Menurutnya, mangsa terbaharu termasuk beberapa yang ditemui di dalam kenderaan dan beberapa di tebing salji, sambil menambah jumlah kematian itu berkemungkinan bertambah.Walaupun larangan memandu dikeluarkan sejak Jumaat, ratusan pemandu Erie County terkandas.

(Buffalo, New York, antara yang paling teruk terkesan, mencatatkan 12 kematian/REUTERS)

Tentera Pengawal Kebangsaan dikerah membantu kerja menyelamat yang rumit kerana salji tebal."Ini bukan Krismas yang kami harapkan atau dijangkakan. Takziah saya ucapkan kepada keluarga yang kehilangan orang tersayang," kata Poloncarz di Twitter semalam.Sementara itu, Jabatan polis Buffalo menyiarkan rayuan dalam talian untuk bantuan orang ramai dalam usaha mencari dan menyelamat, sambil meminta mereka yang mempunyai kenderaan peluncur salji tampil membantu dengan menghubungi talian khas.Gabenor New York, Kathy Hochul memberitahu pemberita pada Ahad bahawa pentadbiran Presiden AS, Joe Biden bersetuju menyokong permintaannya untuk pengisytiharan bencana Persekutuan.Katanya, kira-kira 200 tentera Pengawal Kebangsaan sudah digerakkan di barat New York, memberikan bantuan kepada anggota polis dan bomba, menjalankan pemeriksaan kesihatan dan membawa bekalan ke tempat perlindungan.Ribut itu bergerak ke timur semalam, selepas menjadi punca bekalan elektrik terputus bagi kira-kira 1.5 juta pengguna.Kemuncak gangguan pada akhir minggu lalu turut memaksa ribuan pembatalan penerbangan komersial semasa tempoh perjalanan percutian yang sibuk.Lebih 1,700 penerbangan di AS dibatalkan setakat tengah hari semalam, menurut laman sesawang penjejak penerbangan, FlightAware.Sementara itu, lebih 150,000 rumah dan perniagaan AS mengalami gangguan bekalan elektrik semalam.Di Buffalo, 16 peratus penduduk tidak mempunyai bekalan elektrik semalam, kata pegawai.Di Kanada, bekalan elektrik juga terputus kepada sekurang-kurangnya 140,000 pelanggan utiliti, kebanyakannya di wilayah Ontario dan Quebec, terjejas teruk oleh sistem cuaca sama yang menimbus barat New York dengan salji tebal. -REUTERS


Taksub membenci warga asing, lelaki tembak orang awam

PARIS, 26 Disember - Tiga orang awam maut disyaki ditembak oleh lelaki Perancis berusia 69 tahun. Suspek, William M, mengaku mempunyai tahap kebencian melampau terhadap terhadap warga asing, lapor Anadolu Agency, memetik media tempatan pada Ahad.Lelaki itu telah dipindahkan ke unit psikiatri polis untuk penilaian dan telah ditahan dan akan disiasat.William M berkata, dia ke Seine-Saint-Denis, pinggir utara ibu kota yang kebanyakannya dihuni pendatang, tujuan untuk membunuh warga asing di sit, namun memutuskan untuk pergi ke daerah lain.Pesara pemandu kereta api itu, melepaskan tembakan pada Jumaat di pusat kebudayaan dan salun rambut berhampiran, membunuh sekurang-kurangnya tiga orang dan mencederakan tiga yang lain, menurut laporan media tempatan.

Pada Sabtu, seorang doktor mengesahkan keadaan kesihatan William tidak mengizinkan untuk ditahan lalui dia dipindahkan ke unit psikiatri polis.


Kematian akibat letupan gas di Afrika Selatan meningkat

(Orang ramai berada di tempat lori tangki gas meletup/REUTERS)

JOHANNESBURG, 25 Disember- Angka kematian akibat letupan gas yang berlaku di Boksburg, Afrika Selatan meningkat kepada 15 orang setakat ini, kata Menteri Kesihatan Joe Phaahla pada Ahad.Menurut laporan Xinhua, sebuah trak yang membawa gas dilaporkan tersangkut di bawah jambatan di Boksburg, Wilayah Gauteng sehingga mengakibatkan letupan dan infrastruktur berhampiran turut terbakar pada pagi Sabtu.Daripada insiden itu, seramai 24 pesakit dan 13 kakitangan Hospital Memorial Tambo yang terletak 100 meter dari lokasi kejadian turut cedera.Letupan tersebut turut menyebabkan kerosakan infrastruktur hospital.Bagaimanapun, laporan mengenai kerosakan akan dikeluarkan minggu depan, kata Phaahla.

(Letupan gas di Boksburg, Afrika Selatan /REUTERS)


Pushpa Kamal Dahal Perdana Menteri Nepal

(Pushpa Kamal Dahal menyerahkan dokumen kepada Presiden Bidya Devi Bhandari di Kathmandu/AFP)

KATHMANDU, 25 Disember- Pushpa Kamal Dahal, dilantik sebagai Perdana Menteri Nepal yang baharu, sekali gus menamatkan pertikaian politik di negara itu, lapor dpa.Presiden Bidya Devi Bhandari melantik Dahal yang dikenali sebagai "Prachanda," berdasarkan Perkara 76 (2) perlembagaan, menurut pejabat presiden dalam satu kenyataan.Dahal dijangka mengangkat sumpah jawatan hari ini, pukul 4.00 petang dan beliau perlu mendapat sokongan majoriti Ahli Parlimen dalam tempoh sebulan.Dahal kembali berkuasa untuk kali ke-3 dengan sokongan parti pembangkang utama CPN-UML serta beberapa parti lain.Menurut laporan Kathmandu Post, Dahal telah mendapat sokongan 169 Ahli Parlimen daripada 275 anggota.Pelantikan Dahal sebagai perdana menteri mengejutkan ramai pihak kerana partinya, CPN (Maoist Centre) hanya memperoleh 32 kerusi pada pilihan raya umum baru-baru ini dan menduduki tangga ke-3.Pelantikan Dahal mungkin menamatkan ketidaktentuan kerajaan namun ketidakstabilan politik di negara Asia Selatan itu berlanjutan sejak 2008.


Hukuman penjara: Kumpulan hak asasi Maghribi sifatkan tidak adil kepada pendatang haram

RABAT, 25 Disember-Kumpulan hak asasi Maghribi menyifatkan hukuman gantung kepada pendatang yang cuba menyeberangi Melila sehingga mengakibatkan 23 orang mati sebagai tidak adil.Kira-kira 2,000 pendatang kebanyakannya menyeberangi sempadan pada 24 jun lalu untuk sampai ke sempadan diantara Eropah dan Afrika.Maghribi telah menjatuhkan hukuman penjara tiga tahun kepada pendatang-pendatang berkenaan dengan tuduhan kemasukan secara haram dan melanggar undang-undang."Hukuman tersebut sangat kejam dan tidak adil", kata Souad Lazreg salah seorang ahli pertubuhan Hak Asasi Maghribi (AMDH) pada sabtu ketika membentangkan laporan berkaitan perbicaraan pendatang-pendatang tanpa izin itu.

(Pertubuhan Hak Asasi manusia Maghribi (AMDH) membuat protes diluar mahkamah /FOTO AFP)

Peguam, Khalid Ameza, yang mewakili pendatang-pendatang berkenaan berkata dokumen-dokumen mahkamah termasuk pengakuan yang dinafikan menerusi proses perundangan. Disebalik itu, mereka dijatuhkan hukuman yang tidak adil.Menurut Khalid lagi, keputusan itu tidak logik dan menyakinkan.Dalam kes tersebut, beberapa pendatang yang dituduh melakukan keganasan terhadap pasukan keselamatan atau merosakkan harta awam, anggota penguatkuasa undang-undang yang disoal siasat tidak dapat mengenal pasti" mana-mana individu terlibat kata Ameza semasa pembentangan, yang disiarkan secara langsung di Facebook.Angka kematian ketika menyeberangi Melila itu adalah antara yang paling tinggi dalam tempoh beberapa tahun.Pihak berkuasa Maghribi menyatakan bilangan kematian para pendatang adalah 23 orang. Manakala, AMDH memberikan bilangan seramai 27 orang.Berdasarkan angka yang dikeluarkan oleh Pertubuhan Hak Asasi Antarabangsa dan badan -badan bebas, 37 orang dilaporkan mati.Pendakwa raya Sepanyol pada hari Jumaat menutup siasatan kes kematian itu dan berkata penyiasat tidak menemui bukti salah laku jenayah oleh pihak keselamatan Sepanyol.-AFP


18 terperangkap dalam runtuhan lombong emas di Xinjiang

BEIJING, 25 Disember-Para penyelamat masih berusaha mencari dan menyelamat 18 pekerja yang terperangkap dalam runtuhan lombong emas di Tenggara China di daerah Xinjiang lapor agensi berita Xinhua.Dianggarkan kira-kira 40 orang sedang bekerja di lombong berkenaan ketika kejadian pada petang sabtu lalu.22 pelombong berjaya diselamatkan manakala 18 lagi masih terperangkap.

"Operasi menyelamat kini tertumpu bagi menyelamatkan baki pelombong yang masih terperangkap", lapor Xinhua lagi.Meskipun tahap keselamatan di lombong-lombong telah dipertingkatkan dalam tempoh sedekad lalu, namun insiden dan kemalangan dalam industri perlombongan masih berlaku di lombong-lombong yang hanya mempunyai keselamatan asas.Pada September 2021, 19 pelombong terperangkap dan mati selepas lombong arang di Qinghai runtuh.Manakala pada Disember tahun yang sama, 20 pelombong arang batu berjaya diselamatkan di Shanxi.-AFP


Taliban larang wanita bekerja dengan NGO

KABUL, 25 Disember- Pemerintah Taliban Afghanistan mengarahkan semua NGO kebangsaan dan antarabangsa untuk menghentikan pekerja wanita mereka daripada bekerja selepas "aduan serius" mengenai kod pakaian mereka, Kementerian Ekonomi memberitahu AFP pada Sabtu."Terdapat aduan serius mengenai ketidakpatuhan hijab bagi orang Islam dan peraturan lain yang berkaitan dengan pekerja wanita dalam organisasi kebangsaan dan antarabangsa," menurut kenyataan itu."Kementerian Ekonomi mengarahkan semua organisasi untuk menghentikan wanita daripda bekerja sehingga diberitahu kelak," kata pemberitahuan itu.Perintah yang dikeluarkan pada Sabtu itu dibuat kurang seminggu selepas Menteri Pengajian Tinggi melarang wanita daripada menghadiri universiti, sekali gus mencetuskan kemarahan global.Sejak Taliban memetintah pada Ogos tahun lalu, mereka telah mengenakan sekatan keras ke atas wanita.Sementara itu, Setiausaha Negara AS Antony Blinken memberi amaran, bahawa arahan Taliban supaya wanita dilarang bekerja untuk NGO akan mengganggu penyampaian bantuan dan boleh "memusnahkan" Afghanistan."Sangat bimbang bahawa larangan Taliban terhadap wanita menghantar bantuan kemanusiaan di Afghanistan akan mengganggu bantuan penting dan menyelamatkan nyawa kepada berjuta-juta," tweet Blinken. "Keputusan ini boleh memusnahkan rakyat Afghanistan." - AFP


17 maut akibat ribut salji di AS

NEW YORK, 25 Disember- Sekurang-kurangnya 17 orang maut akibat ribut salji melanda Amerika Syarikat (AS) manakala lebih 1.7 juta kediaman dan syarikat dilaporkan terputus bekalan elektrik.Perkhidmatan Cuaca Kebangsaan (NWS) mengumumkan bahawa angin ribut yang datang dari arah Artik menjejaskan kira-kira dua pertiga bahagian di AS dan memberi kesan ketara di bahagian tengah dan timur negara pada akhir minggu ini.Pihak berkuasa memberi amaran bahawa jarak penglihatan menurun kepada sifar akibat ribut salji, dengan tiupan angin mencecah 115 kilometer (71 batu) sejam di beberapa kawasan.Menurut laman sesawang Power Outage, lebih 1.7 juta rumah dan syarikat perniagaan di seluruh negara terputus bekalan elektrik dan ia mungkin mengambil masa beberapa hari sebelum bekalan elektrik dapat dipulihkan.Lebih daripada 200 juta orang dijangka terjejas akibat cuaca buruk di AS.

Darurat telah diisytiharkan di beberapa negeri, termasuk New York, Virginia, Kentucky, Georgia, Carolina Utara dan Oklahoma / FOTO AFP

Darurat telah diisytiharkan di beberapa negeri, termasuk New York, Virginia, Kentucky, Georgia, Carolina Utara dan Oklahoma, manakala Presiden AS Joe Biden menggesa rakyat supaya mematuhi amaran itu.Sementara itu, laman sesawang FlightAware melaporkan bahawa lebih 8,000 penerbangan dibatalkan dan lebih 25,000 penerbangan ditangguhkan menjelang cuti Hari Natal dan Tahun Baharu. -REUTERS


Penyelidik temui lebih 100 lukisan objek baharu di garisan Nazca

LIMA, 25 Disember-Lebih 100 lukisan objek baharu berjaya ditemui di Garisan Nazca Peru.Penemuan tersebut dijangka memberi maklumat baru sekaligus merungkai persoalan berkaitan tamadun Nazca yang membingungkan para saintis dan penyelidik.Penyelidikan selama dua tahun oleh pakar dari Jepun dan Peru menggunakan pelbagai teknologi seperti dron berjaya menemui 168 lukisan objek tapak warisan UNESCO itu yang terletak di selatan Teluk Pasifik.

(Ketua Penyelidik Program Garisan Nazca, Jorge Olano/FOTO REUTERS)

Lakaran imej besar yang terbentang di gurun Amerika Selatan berusia lebih dari 2,000 tahun itu berbentuk objek haiwan seperti kucing, ular dan paus pembunuh itu.Jorge Olano, Ketua Arkeologi pasukan terbabit imej baharu yang ditemui itu berukuran enam hingga 19 kaki panjang yang hanya boleh dilihat menerusi udara.Setakat ini para penyelidik telah berjaya menemui 190 lukisan objek sejak projek tersebut dimulai pada tahun 2004.-REUTERS


Pele sambut Krismas bersama keluarga di hospital

(Legenda bola sepak Brazil Pele / AFP)

SAO PAULO, 25 Disember- Seperti kebiasaan dalam mana-mana perayaan semua ahli keluarga akan berkumpul bagi meraikannya bersama.Begitu juga dengan keluarga legenda bola sepak Pele, walaupun sedang menjalani rawatan di hospital, ahli keluarganya tidak ketinggalan berada di samping ayah mereka.Ahli keluarga melawat Pele pada Sabtu di hospital Sao Paulo di mana dia sedang dirawat akibat kanser yang semakin teruk serta masalah buah pinggang dan jantung.Edinho, anak lelaki Pele yang baru dilantik sebagai jurulatih kelab bola sepak Serie B Londrina, berpangkalan di Parana tiba pada malam Krismas di pusat perubatan itu, di mana dia menyertai adik-beradiknya yang lain Flavia dan Kely Nascimento.Dia menyiarkan foto Instagram dirinya memegang tangan bintang bola sepak itu, dengan kapsyen: "Ayah... kekuatan saya adalah milik anda."Bekas penjaga gol itu tiba sehari selepas menjelaskan ketidakhadirannya di sebelah bapanya kepada media tempatan."Saya ingin hadir, tetapi saya komited dengan misi saya di sini. Saya bukan doktor, saya tidak dapat membantu banyak," katanya dalam wawancara yang diterbitkan pada hari Jumaat oleh harian Estadao.Pada hari yang sama, Kely berkongsi foto dirinya memeluk bapanya yang berusia 82 tahun di hospital dengan kapsyen "satu malam lagi bersama."Pada Rabu, Hospital Albert Einstein, Pele menerima rawatan mengumumkan anser kolonnya menunjukkan kemajuan dan dia memerlukan "penjagaan yang lebih rapi untuk merawat kegagalan buah pinggang dan jantung."Sementara itu suasana tenang di luar hospital.Pele dianggap oleh ramai orang sebagai pemain bola sepak terhebat sepanjang zaman dan telah menerima beberapa mesej sokongan sejak dimasukkan ke hospital, termasuk daripada bintang Perancis Kylian Mbappe, yang menyeru pengikut untuk "berdoa untuk Raja" merujuk kepada Pele sebagai raja bola sepak.Pele dimasukkan ke hospital di Sao Paulo pada 29 November untuk penilaian semula rawatan kemoterapi, yang telah terimanya sejak menjalani pembedahan untuk membuang tumor kolon pada September 2021. -AFP


Cekik penghuni pusat jagaan warga emas sampai mati, pekerja berusia 19 tahun ditahan polis

(Monica Mary Stockdale, penghuni pusat jagaan orang tua di Albany meninggal dunia pada 28 November lalu dipercayai akibat dicekik / REUTERS)

ALBANY, 25 Disember- Seorang lelaki berusia 19 tahun didakwa membunuh seorang wanita berusia 70 tahun di pusat penjagaan warga emas di Albany, di pantai selatan Australia Barat.Jacob Anthony Hoysted adalah pekerja di pusat jagaan yang terletak di pinggir bandar Yakamia itu dan didakwa telah mencekik Monica Mary Stockdale pada 28 November.Pegawai penyiasat, Inspektor Quentin Flatman berkata polis telah dimaklumkan mengenai kematiannya pada masa itu dan selepas siasatan menyeluruh, Hoysted ditahan pada Jumaat."Jelas sekali, warga emas yang ditempatkan di pusat jagaan ini adalah untuk mendapatkan penjagaan yang terbaik, tetapi sebaliknya terjadi dan kami sangat sedih dengan kematian wanita ini."Bedah siasat mendapati wanita itu meninggal dunia akibat dicekik.Inspektor Flatman berkata Hoysted telah bekerja di pusat jagaan itu selama lebih setahun."Polis akan terus menjalankan siasatan aktif berhubung tindakan lelaki ini, pekerjaannya, tempat dia bekerja sebelum ini, serta penglibatannya dengan mana-mana orang lain dalam kemudahan itu," katanya."Tiada bukti jelas yang menunjukkan bahawa lelaki ini aktif dalam mana-mana kesalahan lain yang seumpamanya sebelum ini."Inspektor Flatman menambah kematian wanita itu mengejutkan keluarganya dan masyarakat."Kami memberikan sokongan kepada waris, yang juga penduduk Albany, tetapi saya tidak ragu-ragu bahawa ini akan sangat menggoncang teras komuniti ini dan mereka yang mempunyai orang tua tersayang di pusat penjagaan warga emas," katanya. "Keluarga itu kini terpaksa merayakan Hari Krismas tanpa orang tersayang."-REUTERS

(Pegawai penyiasat, Inspektor Quentin Flatman / REUTERS)


Suspek tembakan rambang 'Paris' dipindahkan ke Unit Psikiatri Polis

PARIS, 25 Disember-Suspek lelaki Perancis yang membunuh tiga orang di Pusat Kebudayaan Kurdish telah dipindahkan ke unit Psikiatri menurut Pendakwa Raya.Menurut pihak Pendakwa Raya, lelaki berusia 69 tahun itu telah dipindahkan dari tahanan kerana faktor kesihatan dan telah dibawa ke unit Psikiatri polis semalam.Kejadian pada Jumaat lalu, telah menggemparkan kota Paris dan kawasan sekitar kejadian yang menempatkan deretan kedai dan restoran yang rata-ratanya dimiliki oleh orang Kurdish.Suspek dikatakan memberitahu penyiasat, serangan tersebut berpunca daripada dirinya yang bersikap rasis.Pihak Pendakwa Raya Perancis berkata hasil pemeriksaan doktor terhadap suspek pada sabtu lalu mendapati tahap penjagaan yang tidak sesuai menjadi sebab suspek tersebut dipindahkan.Insiden tembakan itu mengulangi trauma tiga kes pembunuhan rakyat Kurdis yang tidak dapat diselesaikan diselesaikan pada 2013 didakwa didalangi oleh Turki.Komuniti Kurdis di Paris melahirkan kemarahan dengan tahap keselamatan Perancis yang dianggap lemah bagi menghalang insiden tersebut.

(Penunjuk perasaan komuniti Kurdis Paris yang bertempur dengan polis susulan insiden tembakan rambang di Pusat Kebudayaan Kurdis Jumaat lalu /FOTO AFP)

Kekecewaan tersebut memuncak dengan tunjuk perasaan oleh komuniti Kurdis yang bertempur dengan pihak polis.

Ketua Polis Paris, Laurent Nunez menyatakan sekurang-kurangnya 31 pegawai polis dan seorang penunjuk perasaan cedera manakal 11 orang ditahan dalam tunjuk perasaan tersebut.Presiden Perancis, Emmanuel Macron dilaporkan berkata komuniti Kurdis di Perancis merupakan sasaran utama serangan kebencian dan telah mengarahkan Nunez bertemu dengan ketua komuniti masyarakat Kurdis semalam.Jumaat lalu, seorang lelaki warga emas melepaskan tembakan rambang di sekitar pusat kebudayaan Kurdish di Paris mengakibatkan tiga orang terbunuh-AFP


Lori tangki LPG sangkut bawah jambatan meletup akibatkan 10 orang maut dan berpuluh lagi cedera

(Pegawai Perkhidmatan Polis Afrika Selatan (SAPS) dan pakar forensik berdiri di sebelah mayat di Boksburg, sebuah bandar di timur Johannesburg, pada 24 Disember 2022, selepas sepuluh orang maut dan 40 yang lain cedera apabila sebuah lori tangki bahan api meletup / AFP)

JOHANNESBURG, 25 Disember- Sepuluh orang maut dan kira-kira 40 yang lain cedera apabila sebuah lori tangki bahan api meletup di Boksburg, sebuah bandar Afrika Selatan di timur Johannesburg.Kapal tangki yang mengangkut gas petroleum cecair (LPG) itu tersangkut di bawah jambatan berhampiran hospital dan kawasan perumahan pada pagi Sabtu."Kami menerima panggilan pada 7.50 pagi memberitahu sebuah lori tangki gas tersangkut di bawah jambatan. Anggota bomba dipanggil untuk memadamkan api. Malangnya, lori tangki itu meletup," William Ntladi, jurucakap perkhidmatan kecemasan di wilayah itu, memberitahu AFP.Salah seorang yang cedera ialah pemandu yang telah dibawa ke hospital, tambahnya.Beliau berkata jumlah kematian meningkat kepada 10 daripada sembilan yang dilaporkan sebelum ini.Daripada mereka yang cedera, kira-kira separuh dalam keadaan serius manakala 15 lagi cedera parah tetapi dalam keadaan stabil.Enam anggota bomba turut mengalami kecederaan ringan, kata Ntladi.Video di media sosial menunjukkan bebola api besar di bawah jambatan, yang mana lori tangki itu kelihatan terlalu tinggi untuk melaluinya.Ia membawa 60,000 liter gas LPG, yang digunakan terutamanya dalam memasak dan dapur gas. -Saksi Jean Marie Booysen menggambarkan ia sebagai kejadian yang sangat mengejutkan pada awal pagi, sejurus selepas 6:30 pagi."Hari ini sememangnya hari yang sangat menyedihkan di pinggir bandar kecil kami," katanya, berdiri berhampiran pasukan forensik yang bertugas di tempat kejadian."Saya naik ke tingkat atas untuk minum secawan teh dan saya melihat api yang sangat besar, saya ingatkan sebuah rumah sedang terbakar." -AFP

(Tangkap layar video tular kejadian lori tangki LPG yang tersangkut di bawah jambatan meletup mengakibatkan 10 orang maut / TWITTER)


27 cedera stadium runtuh di Kaherah

KAHERAH, 25 Disember- Sekurang-kurangnya 27 orang cedera pada Sabtu apabila sebahagian daripada stadium runtuh semasa semasa perlawanan bola keranjang di selatan Kaherah runtuh.Jurucakap Kementerian Kesihatan Mesir, Hossam Abdel Ghaffar berkata "27 orang cedera, ada yang patah tulang dan mengalami pendarahan," sambil menambah, "sebahagian besarnya adalah kecederaan yang tidak mengancam nyawa".Insiden menyebabkan Persekutuan Bola Keranjang Mesir menggantung perlawanan antara Al Ittihad dari Iskandariah dan Al Ahly dari Kaherah.Lebih 20 ambulans telah dihantar untuk membawa mangsa yang cedera ke hospital, tambah kementerian itu.Menteri Belia dan Sukan Ashraf Sobhi telah melantik jawatankuasa untuk melihat keadaan kejadian tersebut. -AFP

(Tangkap layar penstriman langsung perlawanan yang menyaksikan sebahagian tempat duduk runtuh / TWITTER)


Charles Sobhraj pembunuh bersiri tiba di Paris selepas dibebaskan

PARIS, 25 Disember- Pembunuh bersiri warga Perancis, Charles Sobhraj, yang bertanggungjawab atas beberapa siri pembunuhan sekitar tahun 70-an di seluruh Asia, tiba di sini pada Sabtu, selepas dipenjara hampir 20 tahun di Nepal.

Mahkamah Agung Nepal, Rabu lalu, memutuskan Sobhraj perlu dibebaskan atas alasan kesihatan dan dihantar pulang ke Perancis dalam tempoh 15 hari.

Dia dibebaskan dari penjara dua hari kemudian.

Semalam, Sobhraj menaiki penerbangan di lapangan terbang Kathmandu yang membawanya ke Perancis melalui Doha.

Menurut sumber di lapangan terbang, sebaik tiba di ibu negara Perancis, dia dibawa oleh polis sempadan untuk "pemeriksaan identiti".

Dilahirkan di Saigon, yang mana bapanya adalah warga India sementara ibunya berasal dariVietnam yang kemudiannya berkahwin dengan lelaki Perancis, kegiatan jenayah Sobhraj mula dihidu sekitar tahun tahun 1975 di Thailand.

Menyamar sebagai peniaga permata, Sobhraj kemudian berkawan dengan mangsanya, ramai daripada mereka adalah pengembara Barat di laluan hippie pada era 70-an, sebelum bertindak memberi dadah, merompak dan membunuh mangsanya.

Dia terbabit dalam pembunuhan seorang wanita muda Amerika pada 1975 yang mayatnya ditemui di pantai dan akhirnya dikaitkan dengan lebih 20 pembunuhan.

Pada 1976, dia ditangkap di India dan akhirnya menghabiskan 21 tahun di penjara di sana, sebelum bertindak memberi ubat kepada pengawal penjara dan melarikan diri pada 1986.

(Charles Sobhraj dalam penerbangan dari Kathmandu ke Perancis/AFP)

Sebaik dibebaskan pada 1997, Sobhraj tinggal di Paris, sebelum kembali ke Nepal pada 2003.

Mahkamah di Nepal menjatuhkan hukuman penjara seumur hidup kepada Sobhraj pada tahun berikutnya kerana membunuh pelancong AS, Connie Jo Bronzich pada 1975.

Sedekad kemudian, dia juga didapati bersalah membunuh rakan Bronzich dari Kanada. -AFP


Enam lagi mayat dipercayai anak kapal HTMS Sukhothai ditemukan

BANGKOK, 24 Disember- Enam lagi mayat ditemukan pasukan penyelamat dipercayai krew kapal HTMS Sukhothai yang karam minggu lalu di Teluk Thailand.Tentera laut menerusi kenyataan mengesahkan penemuan itu dan memberitahu terdapat bukti awal mayat berkenaan merupakan krew kapal perang tersebut. Enam mayat lain yang ditemui pada minggu lalu telah dikenal pasti sebagai anak kapal HTMS Sukhothai.Seramai 17 orang masih hilang daripada keseluruhan 105 anak kapal.

(Keadaan kapal HTMS Sukhothai sebelum karam di wilayah Prachuap Khiri Khan pada Ahad malam / Foto AFP, ROYAL THAI NAVY)

HTMS Sukhothai mengalami kerosakan enjin ketika cuaca buruk dan tenggelam kira-kira 20 batu nautika dari wilayah Prachuap Khiri Khan pada Ahad malam.Pada Selasa, Laksamana Chonlathis Navanugraha menyifatkan insiden itu sebagai salah satu tragedi paling buruk dalam sejarah tentera laut.- AFP


Keputusan akhir perbicaraan Suu Kyi dijangka minggu depan

YANGON, 24 Disember- Mahkamah junta Myanmar dijangka membuat keputusan akhir terhadap Aung San Suu Kyi minggu hadapan.Sebelum ini, pemenang Hadiah Nobel itu didapati bersalah atas 14 pertuduhan termasuk rasuah dan melanggar akta rahsia rasmi.Hujahan terakhir bagi lima tuduhan rasuah yang dihadapinya akan didengar Isnin ini dan keputusan terhadap kes berkenaan akan dibuat tidak lama selepas itu.Mahkamah mungkin menambah sehingga 75 tahun daripada penjara 26 tahun yang sudah dijatuhkan terhadap Suu Kyi.

(Suu Kyi dan presiden Win Myint muncul buat kali pertama di mahkamah di Naypyidaw sejak mereka ditahan tentera dalam rampasan kuasa / Foto AFP)

Sementara itu, Kumpulan Krisis Antarabangsa, Richard Horsey berkata, junta mungkin tidak akan menambah lebih banyak tuduhan."Tentera mahu memberi tumpuan kepada sambutan ulang tahun ke-75 kemerdekaan daripada Britain, tahun hadapan dan pilihan raya mungkin diadakan pada pertengahan tahun", katanya.Penganalisis Soe Myint Aung pula berkata, terdapat kemungkinan pengampunan dan pembebasan yang tidak dijangka untuk Suu Kyi sebaik sahaja perbicaraannya selesai."Rejim tentera sudah pasti melihat peranan Suu Kyi dalam mengurangkan ketegangan masyarakat dan menghentikan penentangan bersenjata," katanya.- AFP


Lapan orang terbunuh dalam letupan lori tangki

JOHANNESBURG, 24 Disember- Sekurang-kurang lapan orang terbunuh manakala beberapa yang lain cedera apabila sebuah lori tangki yang membawa muatan gas meletup di Boksburg.Letupan menyebabkan bumbung jabatan kecemasan di Hospital Tambo Memorial pecah selain memusnahkan dua buah rumah termasuk dua kenderaan serta merosakkan bangunan berhampiran.Saksi berkata, mereka mendengar letupan kuat dan api marak di bawah jambatan."Ia seperti bom, kami berada di dalam rumah kemudian keluar dan melihat api di bawah jambatan.Kami melihat sebuah lori tangki sedang terbakar," kata Michael Kulinji.

(Anggota bomba tiba di lokasi kejadian untuk memadam kebakaran / Foto REUTERS)

Jurucakap perkhidmatan kecemasan, William Ntladi berkata, lori tangki berkenaan terbakar ketika berada di bawah sebuah jambatan rendah.Katanya, siasatan sedang dijalankan untuk mengetahui punca kejadian.-REUTERS


Kenderaan bertimbun akibat nahas, sekat lalu lintas di Ohio

OHIO, 24 Disember- Nahas jalan raya yang berlaku berhampiran Sandusky menyaksikan timbunan kenderaan menyekat lalu lintas.Insiden melibatkan 50 kenderaan itu terjadi di tengah-tengah ribut salji yang melanda pada Jumaat.Sekurang-kurangnya seorang maut manakala beberapa yang lain cedera dalam kejadian tersebut.

(Antara kenderaan terlibat dalam nahas susulan ribut salji yang menyebabkan jarak penglihatan terhad / Foto REUTERS)

Peronda lebuh raya Ohio berkata, beberapa kemalangan berlaku ke arah timur, menyebabkan jalan ditutup di kedua-dua arah dan laluan terpaksa dilencongkan. Amaran dikeluarkan kepada orang ramai supaya berhati-hati apabila memandu semasa ribut salji susulan jarak penglihatan yang terhad.-REUTERS


Sitiveni Rabuka dilantik Perdana Menteri Fiji

SUVA, 24 Disember- Sitiveni Rabuka menjadi Perdana Menteri Fiji selepas gabungan parti mengundi untuk melantiknya sekaligus menandakan berakhirnya pemerintahan Frank Bainimarama selama 16 tahun.Pelantikan Rabuka menamatkan ketidaktentuan politik di negara itu selama 10 hari selepas pilihan raya memilih untuk menggantung parlimen.Parti Liberal Demokratik Sosial (SODELPA) Fiji pada Jumaat mengundi untuk membentuk gabungan dengan Perikatan Rakyat Rabuka dan Parti Persekutuan Kebangsaan.

(Sitiveni Rabuka mengangkat sumpah sebagai Perdana Menteri Fiji yang baharu / Foto REUTERS)

Undi rahsia parlimen untuk melantik perdana menteri menyaksikan 28 ahli parlimen mengundi Rabuka manakala 27 yang lain menyokong Frank Bainimarama.Rabuka sebelum ini pernah melakukan dua rampasan kuasa pada 1987.-REUTERS


Hospital Pertama Universiti Peking buka wad baharu susulan peningkatan jumlah pesakit COVID-19

BEIJING, 24 Disember- Hospital Pertama Universiti Peking membuka wad baharu untuk kes pernafasan teruk dalam usaha mengharungi gelombang baharu kes COVID-19 yang terus meningkat di China sejak awal bulan ini.Selain itu, wad Unit Rawatan Rapi (ICU) komprehensif baharu juga turut dibuka di hospital berkenaan.Pengarah hospital, Yang Yinmo berkata, bilik kecemasan menerima kira-kira 500 pesakit sehari berbanding 200 sebelum ini.Beliau memberitahu, 20 peratus daripada mereka berada dalam keadaan teruk atau kritikal."Kami telah menggabungkan beberapa wad penyakit kronik seperti gastroenterologi, endokrinologi dan reumatologi untuk ruang ICU sementara bagi menampung pesakit dari bilik kecemasan," katanya.

(Seorang petugas di Hospital Pertama Universiti Peking merawat pesakit yang dijangkiti COVID-19 / Foto REUTERS)

Selain itu, ramai doktor dan jururawat yang sebelum ini dijangkiti COVID-19 kembali bertugas di wad yang baru dibuka tersebut.


Korea Utara lancar dua peluru berpandu balistik

SEOUL, 24 Disember- Korea Utara melancarkan dua peluru berpandu balistik jarak dekat pada hari Jumaat.Pelancaran itu diadakan pada hujung tahun yang menyaksikan Pyongyang menjalankan ujian yang tidak pernah berlaku sebelum ini.Ia termasuk pelancaran peluru berpandu balistik antara benua yang paling canggih pada bulan lalu, dengan julat yang mampu mengenai tanah besar AS.Ketua Staf Bersama Korea Selatan berkata angkatan tenteranya melihat dua peluru berpandu balistik jarak dekat yang dilancarkan oleh Korea Utara ke Laut Timur dari kawasan Sunan Pyongyang pada kira-kira 4.32 waktu tempatan."Kedua-dua peluru berpandu itu masing-masing bergerak sekitar 250 kilometer (155 batu) dan 350 kilometer (217 batu), sebelum mendarat ke Laut Timur", katanya.

(Orang ramai menonton siaran berita ujian peluru berpandu Korea Utara, di stesen kereta api di Seoul pada 23 Disember 2022/AFP)

Sementara itu, Tokyo turut mengesahkan perkara tersebut.

Jurucakap tertinggi kerajaan Jepun, Hirokazu Matsuno menyifatkannya sebagai provokasi terbaru Korea Utara dan "sama sekali tidak boleh diterima".Amerika Syarikat dan Korea Selatan telah memberi amaran selama berbulan-bulan bahawa Pyongyang sedang bersedia untuk menjalankan ujian nuklear ketujuhnya.Dalam pada itu, pakar mendakwa ia sebagai percubaan untuk meningkatkan keupayaan senjatanyaProfesor di Universiti Pengajian Korea Utara, Prof. Yang Moo-jin, memberitahu pelancaran itu boleh menjadi tindak balas Korea Utara terhadap latihan bersama AS dan Korea Selatan yang berlangsung awal minggu ini.Latihan tersebut menimbulkan kemarahan kepimpinan Utara.Pelancaran semalam diadakan beberapa jam selepas White House berkata Pyongyang telah menghantar senjata kepada kumpulan tentera Rusia Wagner yang melanggar resolusi PBB.-AFP


Ribuan penerbangan dibatal, tangguh susulan ribut salji di AS

AMERIKA SYARIKAT, 24 Disember- Lapangan terbang Logan di Boston dilitupi salji pada Jumaat menyebabkan pembatalan dan penangguhan penerbangan.Menurut laman sesawang penjejakan penerbangan FlightAware, sebanyak 5,700 penerbangan dibatalkan pada Jumaat susulan ribut salji yang melanda Amerika Syarikat (AS).Manakala, 10,400 lagi penerbangan terpaksa ditangguhkan.

(Ribuan penerbangan terpaksa dibatalkan dan ditangguhkan susulan ribut salji yang melanda AS / Foto REUTERS)

Lebih 40 peratus melibatkan penerbangan yang dikendalikan American Airlines, United Airlines, Delta Air Lines dan Southwest Airlines.Keadaan itu menyebabkan ribuan pelancong terjejas.-REUTERS


Jepun terus dilanda salji tebal, lumpuhkan lalu lintas

NAGOYA, 24 Disember- Salji tebal terus melanda utara, timur dan barat Jepun sekaligus melumpuhkan lalu lintas dan menyebabkan bekalan elektrik terputus.Fenomena itu yang berlarutan sejak 17 Disember lalu telah mengorbankan 11 nyawa dan mencederakan 77 yang lain.Menurut penyiar Jepun NHK, kira-kira 6,300 isi rumah mengalami gangguan bekalan elektrik.Keadaan itu juga menyebabkan jalan ditutup dan perkhidmatan kereta api tergendala di wilayah utara Niigita.

(Kebanyakan laluan di Jepun terjejas susulan salji tebal yang melanda Jepun sejak 17 Disember lalu. / Foto REUTERS)

Sementara itu, salji setebal 10 sentimeter melitupi bandar Nagoya, sekaligus menjadikannya pengumpulan salji terbanyak sejak 2014.Pegawai cuaca meminta penduduk supaya sentiasa berhati-hati dan mengelak daripada keluar rumah sekiranya tiada urusan penting.-REUTERS


Kebakaran rumah jagaan Kemerovo, angka korban meningkat 20 orang

MOSCOW, 24 Disember-Angka korban akibat kebakaran di sebuah rumah penjagaan di bandar Kemerovo, Russia meningkat kepada 20 orang, perkhidmatan media Kementerian Kecemasan Russia memberitahu Sputnik.Jurucakap Kementerian Kecemasan Russia, berkata kebakaran yang tercetus pada kelmarin itu berjaya dikawal sekitar jam 11.39 malam waktu tempatan.

(Kebakaran rumah penjagaan di bandar Kemerovo, Rusia / FOTO REUTERS)

Terdahulu, perkhidmatan kecemasan memberitahu Sputnik bahawa jumlah kematian adalah sekitar 13 orang dan rumah penjagaan itu beroperasi secara haram.Gabenor Wilayah Kemerovo, Sergey Tsivilev, menerusi hantaran di Telegram memaklumkan bahawa semua rumah jagaan, terutama milik persendirian akan diperiksa pada minggu akan datang.Jawatankuasa Penyiasatan Russia sudah memulakan siasatan berhubung kejadian itu.-REUTERS


Keluarga mangsa tragedi Stadium Kanjuruhan saman pihak berwajib

JAKARTA, 24 Disember- Tujuh keluarga yang saudara mara mereka terkorban atau cedera dalam tragedi rempuhan di Stadium Kanjuruhan, Indonesia pada Oktober lalu bertindak menyaman pihak berwajib atas insiden berkenaan.Insiden itu menyebabkan 135 orang terkorban, termasuk lebih 40 kanak-kanak.Siasatan awal mendapati pihak polis menggunakan gas pemedih mata secara berlebihan.Tuntutan sivil itu menyasarkan lapan pihak, termasuk Persatuan Bolasepak Seluruh Indonesia, polis dan pemilik kelab bola sepak Malang, Arema FC.Presiden Indonesia, Joko Widodo juga disenaraikan sebagai tertuduh bersama.Seorang peguam, Imam Hidayat, yang mewakili keluarga berkenaan berkata, mereka menuntut ganti rugi kira-kira 62 bilion rupiah ($3.9 juta).“Kami perlu mempertimbangkan kehidupan keluarga mereka yang meninggal dunia atau cedera parah,” kata Hidayat kepada AFP."Mereka, pada pandangan kami, memerlukan pampasan, walaupun nyawa tidak boleh ditukar dengan wang."Saman itu difailkan di Mahkamah Malang pada Rabu lalu.Plaintif juga meminta kerajaan membatalkan rancangan untuk merobohkan stadium Kanjuruhan dengan alasan ia perlu dijadikan muzium sebagai peringatan tragedi itu.

(Mangsa diangkat selepas berlaku rusuhan perlawanan bola sepak di stadium Kanjuruhan di Malang, Jawa Timur/Foto faill/AFP)

Widodo sebelum ini berjanji untuk membina semula struktur itu mengikut piawaian Persekutauan Bolasepak Antarabangsa (FIFA).Rempuhan itu berlaku selepas polis melepaskan gas pemedih mata ke arah penonton yang penuh sesak apabila penyokong menceroboh padang pada penghujung perlawanan liga antara Arema FC dan Persebaya Surabaya.Kerajaan menangguhkan perlawanan selepas insiden itu, tetapi perlawanan liga disambung awal bulan ini tanpa peminat di tempat penonton.Hidayat, sebahagian daripada pasukan penasihat guaman bagi mereka yang terjejas akibat tragedi itu, juga telah menghantar surat kepada Widodo menuntut penubuhan pasukan penyiasat bebas daripada polis bagi memastikan siasatan yang telus dan objektif.Selepas siasatan yang diketuai polis, enam orang termasuk tiga pegawai polis didakwa kerana cuai menyebabkan kematian.Bagaimanapun, Rabu lalu, polis membebaskan seorang suspek, bekas Pengarah PT Liga Indonesia Baru selepas dia ditahan untuk tempoh maksimum tanpa pertuduhan.Media tempatan memetik seorang pegawai polis sebagai berkata beliau bagaimanapun kekal sebagai suspek.Pasukan petugas yang menyiasat rempuhan sebelum ini menggesa ketua persatuan bola sepak dan semua ahli jawatankuasa eksekutifnya meletak jawatan. Bagaimanapun, mereka kekal dalam jawatan tersebut, termasuk juga polis kanan.-AFP


Mario Sandoval, penyeksa paling kejam Argentina dipenjara 15 tahun

BUENOS AIRES, 24 Disember-Mahkamah Argentina menjatuhkan hukuman penjara 15 tahun kepada bekas pegawai polis yang bekerja di salah sebuah pusat penyeksaan paling kejam ketika era pemerintahan tentera.Mario Sandaval 69 tahun didapati bersalah atas tuduhan menculik dan menyeksa pelajar berhaluan kiri, Hernán Abriata yang hilang dan dipercayai mati pada tahun 1976.Selepas kejatuhan Junta tentera, Sandoval melarikan diri dan kemudiannya menetap di Perancis dan bertugas sebagai pensyarah di sebuah universiti.Sandoval diekstradisi ke Argentina pada 2019.

(Bekas Pegawai polis dan penyeksa paling kejam, Mario Sandoval dijatuhi hukuman penjara 15 tahun atas tuduhan menyebabkan kehilangan dan kematian Hernán Abriata ketika pemerintahan Junta tentera sekitar tahun 1976 sehingga 1983/ FOTO BBC.com)

Sandoval dituduh terlibat dalam kehilangan dan penyeksaan beratus-ratus aktivis kiri ketika pemerintahan tentera antara tahun 1976 sehingga 1983.Namun perbicaraan yang dihadapi Sandoval tertumpu kepada kes pelajar kejuruteraan, Hernán Abriata yang dibawa pergi secara paksa dari rumahnya oleh polis pada 1976.Hernan kemudiannya dibawa ke Esma, salah sebuah pusat penyeksaan terbesar di Argentina.Dianggarkan kira-kira 5,000 lelaki dan wanita yang menentang junta tentera ditempatkan di pusat berkenaan.Para saksi berkata Sandoval merupakan salah seorang penyeksa kejam yang turut bekerja di Esma.Pada 2008, identiti Sandoval sebagai bekas polis dan terlibat dalam beratus-ratus penyeksaan terbongkar.Perbicaraan tersebut telah pun bermula September lalu.Dalam perbicaraan itu, Sandoval tetap mempertahankan diri debgan mengatakan bahawa dia tidak terlibat dalam penahanan Hernán Abriata, malah menunjukkan kemarahan apabila mahkamah menjatuhi hukuman ke atasnya.Malah Sandoval tidak mengetahui apa yang terjadi kepada Hernan selepas dia melarikan diri daripada Argentina.Pemerintahan Junta tentera di Argentina berlangsung pada 1976 sehingga 1983 mengakibatkan 30,000 orang terbunuh atau hilang.-BBC.com


Tiga orang maut dalam insiden tembakan di Paris

(Polis mengawal jalan raya selepas beberapa das tembakan dilepaskan di sepanjang rue d'Enghien/AFP)

PARIS, 24 Disember- Tiga orang maut, manakala tiga orang lagi mengalami kecederaan selepas seorang lelaki melepaskan tembakan di Pusat Kebudayaan Kurdish dan salun dandanan rambut di Paris.Insiden tembakan yang berlaku pada 11.00 pagi waktu tempatan mencetuskan panik di Rue d'Enghien, sebuah kawasan kedai dan restoran yang sibuk, menempatkan populasi Kurdish terbesar.Bagaimanapun pelaku yang berusia 69 tahun itu berjaya diberkas polis.

(Pegawai polis menyuraikan tunjuk perasaan yang tercetus berikutan kenyataan Menteri Dalam Negeri Perancis di lokasi kejadian/AFP)

Saksi kejadian memberitahu, suspek berkulit putih merupakan warga tempatan. Dia pada mulanya menyasarkan Pusat Kebudayaan Kurdish sebelum memasuki salun dandanan rambut di mana dia ditangkap.Suspek sebelum ini pernah didakwa dengan keganasan perkauman serta dikaitkan dengan percubaan membunuh antara tahun 2016 dan 2021.Lokasi kejadian adalah pusat komuniti Kurdish yang dipanggil 'Center Ahmet Kaya', digunakan oleh badan amal yang menganjurkan konsert dan pameran serta membantu diaspora Kurdish di rantau Paris.-AFP


Tiga maut dalan serangan di pusat kebudayaan Kurdish di Paris

PARIS, 24 Disember- Seorang lelaki warga emas 69 tahun melepaskan tembakan ke arah pusat kebudayaan Kurdish dan salun dandanan rambut di tengah Paris pada Jumaat, membunuh tiga orang dan mencederakan tiga yang lain.Tembakan pada tengah hari itu menyebabkan panik di Rue d'Enghien di daerah ke-10 Paris, kawasan kedai dan restoran yang sibuk yang menempatkan populasi Kurdish yang besar.Saksi memberitahu AFP bahawa lelaki bersenjata itu, yang disifatkan oleh polis sebagai kulit putih dan dikenali kerana dua cubaan membunuh sebelum ini, pada mulanya menyasarkan pusat kebudayaan Kurdish sebelum memasuki salun dandanan rambut berhampiran tempat dia ditahan polis.“Kami melihat seorang lelaki kulit putih tua masuk, kemudian mula menembak di pusat kebudayaan Kurdish, kemudian dia pergi ke salun rambut,” kata Romain, yang bekerja di restoran berhampiran, kepada AFP.Seorang penduduk, Emmanuel Boujenan memberitahu AFP: "Ada orang panik, menjerit kepada polis dan menunjuk ke salun 'dia ada di sana, dia ada di sana, masuk'."Katanya, dia ternampak dua orang di atas lantai salon itu dengan luka di kaki.Pusat komuniti Kurdish,  atau dikenali sebagai Center Ahmet Kaya, digunakan oleh badan amal yang berfungsi untuk mengintegrasikan penduduk Kurdish di Paris.Lelaki bersenjata itu disifatkan oleh sumber polis sebagai "Caucasian", berkewarganegaraan Perancis, dan pernah membuat cubaan bunuh diri pada 2016 dan 2021.Motifnya masih tidak jelas, tetapi identiti dan sasarannya menimbulkan syak wasangka bahawa tembakan itu mungkin bermotifkan perkauman.Menteri Dalam Negeri Gerald Darmanin berulang kali memberi amaran tentang bahaya kumpulan sayap kanan yang ganas di Perancis.Mathilde Panot, ketua parlimen parti politik Perancis Unbowed, menyebut serangan itu sebagai serangan perkauman.Datuk Bandar, Alexandra Cordebard berkata penembak itu cedera dan telah dibawa ke hospital.Polis juga telah menutup jalan di sekitar lokasi kejadian.“Terdapat tiga maut, seorang dalam rawatan rapi dan dua orang lagi mengalami kecederaan serius, manakala suspek, yang ditahan, juga cedera, terutamanya di bahagian muka,” kata pendakwa raya Laure Beccuau kepada pemberita. -AFP


Pembunuh bersiri ’The Serpent’ Charles Sobhraj rasa hebat selepas dibebaskan

(Pembunuh bersiri Charles Sobhraj duduk di dalam sebelum berlepas dari Kathmandu ke Perancis, pada 23 Disember 2022 / AFP)

KATHMANDU, 24 Disember- Pembunuh bersiri warga Perancis, Charles Sobhraj, yang bertanggungjawab atas beberapa pembunuhan pada 1970-an di seluruh Asia, memberitahu AFP dia berasa "hebat" selepas dibebaskan dari penjara di Nepal di mana dia dipenjarakan hampir 20 tahun."Saya rasa hebat... banyak yang perlu saya lakukan. Saya akan saman ramai orang termasuk Nepal," kata Sobhraj kepada AFP di dalam pesawat sebelum dihantar pulang ke Perancis.Ditanya sama ada dia fikir dia telah salah digambarkan sebagai pembunuh bersiri, lelaki berusia 78 tahun itu berkata: "Ya, ya."Mahkamah Agung Nepal memutuskan pada Rabu bahawa Sobhraj harus dibebaskan atas alasan kesihatan dan dihantar pulang ke Perancis dalam tempoh 15 hari.Pada Jumaat, dia dibebaskan dan menaiki penerbangan di lapangan terbang Kathmandu untuk membawanya melalui Doha ke Paris, di mana dia sepatutnya mendarat pada Sabtu.Kehidupan Sobhraj diceritakan dalam siri "The Serpent" yang diterbitkan bersama oleh Netflix dan BBC.Menyamar sebagai peniaga permata, dia akan berkawan dengan mangsanya, yang rata-rata merupakan pengembara dari Barat, sebelum membius dengan dadah, merompak dan membunuh mereka.Disifatkan seorang yang peramah dan sofistikated,  Sobhraj  terlibat dalam pembunuhan seorang wanita muda Amerika yang mayatnya ditemui di pantai memakai bikini pada tahun 1975.Turut digelar sebagai ‘pembunuh bikini’, dia akhirnya dikaitkan dengan lebih daripada 20 pembunuhan.Dia ditangkap di India pada tahun 1976 dan akhirnya menghabiskan 21 tahun di penjara di sana.Namun, dia melarikan diri pada 1986  sebelum ditangkap semula di Goa.Dibebaskan pada 1997, Sobhraj tinggal di Paris, memberikan wawancara berbayar kepada wartawan, tetapi kembali ke Nepal pada tahun 2003.Dia ditemui di kasino oleh wartawan Joseph Nathan, salah seorang pengasas akhbar Himalayan Times, dan ditangkap."Dia kelihatan tidak berbahaya... Nasib baik saya mengenalinya," kata Nathan kepada AFP pada Khamis. "Saya fikir ia adalah karma."Mahkamah di Nepal menjatuhkan hukuman penjara seumur hidup kepada Sobhraj pada tahun berikutnya kerana membunuh pelancong AS, Connie Jo Bronzich pada 1975. Sedekad kemudian, dia juga didapati bersalah membunuh teman Bronzich dari Kanada.Pada 2008, semasa dalam tahanan, Sobhraj berkahwin dengan Nehita Biswas yang 44 tahun lebih muda daripadanya dan merupakan anak kepada peguam belanya. -AFP

(Charles Sobhraj, bercakap kepada pemberita dari sebalik tingkap besi pada 11 Februari 1997 di Mahkamah Tis Hazari di New Dehli / AFP)


Pengasas FTX, Sam Bankman-Fried dibebaskan

NEW YORK, 23 Disember- Sam Bankman-Fried, pengasas dan bekas ketua pegawai eksekutif pertukaran mata wang kripto FTX dibebaskan pada Khamis dengan pakej bon bernilai AS$250 juta dolar sementara menunggu perbicaraan.Pendakwa raya persekutuan di Manhattan menuduh beliau mencuri berbilion dolar daripada dana pelanggan FTX bagi menampung kerugian kepada dana lindung nilainya, Alameda Research.Walaupun tidak jelas pertuduhan yang bakal dihadapinya, The New York Times melaporkan pertuduhan jenayah terhadap Bankman-Fried antara lain membabitkan penipuan sekuriti, konspirasi penipuan sekuriti dan pengubahan wang haram, yang mana pihak pendakwa menyifatkan sebagai 'penipuan epik'.Bankman-Fried sebelum ini mengakui kegagalan pengurusan risiko di FTX tetapi berkata beliau tidak percaya beliau mempunyai tanggungjawab jenayah.Hakim Majistret Gabriel Gorenstein menetapkan tarikh perbicaraan, 3 Januari 2023.FTX ialah platform dagangan mata wang kripto kedua terbesar di dunia sehingga didedahkan bahawa ia kekurangan dana.- AFP


India laksana ujian saringan COVID-19 secara rawak terhadap penumpang antarabangsa

NEW DELHI, 23 Disember- India mula laksana ujian saringan COVID-19 secara rawak terhadap penumpang antarabangsa yang tiba di lapangan terbang negara itu.Menteri Kesihatannya, Mansukh Mandaviya berkata peraturan baharu itu susulan peningkatan kes COVID-19 di negara China.Mandaviya turut menggesa kerajaan negeri meningkatkan pengawasan bagi sebarang varian COVID-19 baharu dan menghantar sampel semua kes positif ke makmal penjujukan genom.Beliau juga meminta orang ramai memakai pelitup muka dan mengekalkan penjarakan fizikal walaupun ia tidak diwajibkan.India melonggarkan peraturan pemakaian pelitup muka awal tahun ini selepas kes koronavirus mula menurun dengan mendadak.Negara itu pernah menjadi pusat penularan bagi kes COVID-19.Namun kes jangkitan menurun secara mendadak sejak beberapa bulan ini.Menurut data Kementerian Kesihatan, India kini merekodkan kira-kira 3,400 kes COVID-19 aktif.- AFP


Lebih 110 etnik Rohingya ditahan, cubaan rentas sempadan ke Malaysia

YANGON, 23 Disember- Pihak berkuasa Myanmar menahan lebih 110 etnik Rohingya termasuk kanak-kanak kerana melakukan perjalanan tanpa dokumen rasmi ke Malaysia.Mereka ditahan di Bogale, dengan 35 daripadanya dikenakan hukuman penjara lima tahun.Kejadian tersebut dianggap jenayah rentas sempadan sebagai penceroboh dari Bangladesh susulan tiada negara memberi pengiktirafan menyebabkan mereka terikat dengan permohonan dokumen setiap kali mahu melakukan perjalanan.Setiap tahun ribuan Rohingya mempertaruhkan nyawa melakukan perjalanan berbahaya untuk sampai ke Malaysia atau Indonesia melalui darat atau laut. Tindakan keras tentera di Myanmar pada 2017 menyebabkan ratusan ribu Rohingya melarikan diri ke Bangladesh dengan pelbagai kisah mengerikan seperti pembunuhan, rogol dan pembakaran.5 Disember lalu, 13 warga Rohingya ditemui mati di tepi jalan berhampiran bandar Hlegu berhampiran hab komersial Yangon.Polis Myanmar kemudian menahan 12 orang yang disyaki anggota kumpulan pemerdagangan manusia yang dikaitkan dengan kematian tersebut.


Korea Utara nafi jadi pembekal senjata kepada Rusia

PYONGYANG, 23 Disember- Kementerian Luar Korea Utara hari ini menafikan laporan media berkait penglibatannya membekalkan senjata kepada Rusia.Ia dianggap tidak berasas seterusnya mengecam Amerika Syarikat yang jelas menyalurkan bantuan persenjataan kepada Ukraine dalam konflik terhadap Rusia. Menurut laporan sebuah media dari Jepun, Tokyo Shimbun, Korea Utara telah menghantar peluru, termasuk peluru meriam ke Rusia dengan kereta api melalui sempadan mereka bulan lalu.Ia termasuk penghantaran tambahan yang dijangka dalam beberapa minggu akan datang.White House dalam reaksinya pula berkata, Pyongyang telah menyelesaikan penghantaran senjata awal kepada sebuah syarikat tentera Rusia swasta, bagi membantu menguatkan tentera Rusia di Ukraine.Dalam kenyataan berasingan, kementerian luar Korea Utara turut menyelar sikap Amerika Syarikat yang dilihat cuba mempengaruhi Majlis Keselamatan PBB bersabit pelancaran peluru berpandu balistik antara benua terbarunya.-REUTERS

(Presiden Korea Utara, Kim Jong Un/AFP)


Lapan maut di Jepun akibat cuaca sejuk melampau

TOKYO, 23 Disember- Lapan maut dan berpuluh lagi menghadapi komplikasi pelbagai termasuk cedera susulan cuaca sejuk melampau yang melanda Jepun.Salji lebat yang turun merentasi utara hingga barat Jepun sejak beberapa hari lalu telah mendorong pegawai cuaca mengeluarkan amaran kepada penduduk supaya bersedia menghadapi ribut salji yang dijangka melanda hari ini.Mengikut laporan, kawasan luar bandar di Hokkaido memperlihatkan salji dengan ketinggian satu meter yang turut mengakibatkan penangguhan perjalanan kereta api menghubungkan beberapa kawasan ke ibu kota, Sapporo.Ramalan cuaca awal yang dikeluarkan memberitahu, salji tebal bakal mengganggu lalu lintas dan menyebabkan gangguan bekalan elektrik.Penduduk diminta supaya sentiasa berhati-hati dan tidak keluar jika tiada keperluan mendesak sehingga Isnin depan.

Sementara itu, Korea Selatan turut menyaksikan hari paling sejuk pada musim sejuk kali ini dengan suhu -13.6 darjah Celsius dicatatkan di Seoul pada Jumaat.Menurut Pentadbiran Meteorologi Korea (KMA), suhu beku disertai salji tebal melanda bahagian selatan negara termasuk di Chungcheong dan Jeolla serta pulau peranginan Jeju.Di kawasan pedalaman dan pergunungan di wilayah Gangwon, masing-masing merekodkan suhu -20 darjah Celsius dan -26.3 darjah Celsius, paras terendah setakat ini.Cuaca sejuk dijangka berterusan sehingga Krismas.Selain itu, salji tebal di bahagian selatan negara untuk dua hari berturut-turut pada Jumaat menyebabkan nahas jalan raya, penutupan jalan raya dan pembatalan perkhidmatan penerbangan.Sejak dua hari lalu, penerbangan di Pulau Jeju turut terjejas sehingga terpaksa dibatalkan.Semua perkhidmatan feri penumpang yang menghubungkan tanah besar ke pulau itu turut dibatalkan susulan amaran angin kencang.-AFP


China ambil alih pengeluaran bekalan perubatan, tangani lonjakan kes COVID-19

BEIJING, 23 Disember- China kini mengambil alih pengeluaran bekalan perubatan di seluruh negara susulan jutaan rakyatnya sukar mendapatkan akses ubat-ubatan dan kit ujian dalam menghadapi lonjakan kes COVID-19.Farmasi di bandar-bandar utama berdepan kekurangan bekalan ubat-ubatan berikutan keputusan mendadak kerajaan China menarik balik perintah berkurung, kuarantin dan ujian besar-besaran.Bagi menangani kekurangan itu di seluruh negara, puluhan firma farmaseutikal China diarah untuk membantu menyelamatkan bekalan ubat-ubatan utama oleh pegawai kerajaan.Sekurang-kurangnya bekalan ubat-ubatan oleh 11 daripada 42 pembuat kit ujian yang produknya dilesenkan oleh pengawal selia perubatan China sudah diambil oleh kerajaan atau menerima tempahan.Wiz Biotech, pembuat ujian antigen pantas di Xiamen, mengesahkan kepada AFP bahawa semua kit yang mereka hasilkan adalah permintaan kerajaan tempatan.Di Beijing, pihak berkuasa sudah menghantar kakitangan tambahan kepada enam pengeluar kit antigen untuk membantu mereka meningkatkan pengeluaran.

Pihak kerajaan turut menggesa mereka yang mengalami gejala ringan untuk kekal di rumah dan melaksanakan ujian kendiri termasuklah penggunaan ibuprofen dan kit ujian pantas antigen.

Sementara itu, seorang paramedik di Hospital Universiti Perubatan Chongqin mengesahkan 80 hingga 90 peratus daripada pesakit yang diterima setiap hari dijangkiti COVID-19."Kebanyakan pesakit adalah warga emas. Ramai kakitangan hospital juga positif, tetapi kami tidak mempunyai pilihan selain terus bekerja," katanya.- AFP


Raikan kemenangan bersama Argentina, Salt Bae kini disiasat - FIFA

LONDON, 23 Disember- Persekutuan Bola Sepak Antarabangsa (FIFA) kini menjalankan siasatan terhadap chef selebriti, Nusret Gokce berhubung kebenaran akses ke dalam padang ketika aksi akhir Piala Dunia Qatar 2022.Dia yang terkenal dengan gelaran 'Salt Bae' dilihat memasuki padang ketika skuad Argentina meraikan kemenangan selepas berjaya menewaskan Perancis.Usahawan Turki itu dikritik secara meluas susulan kelihatan terdesak menyapa bintang dunia, Lionel Messi untuk bergambar.Dia juga dilihat bergambar dengan Angel di Maria, Lisandro Martinez malah menggigit medal seorang pemain lain.Peraturan FIFA menetapkan bahawa trofi Piala Dunia hanya boleh dipegang oleh pemenang dan pegawai FIFA serta ketua negara."Selepas melihat perkara berkenaan, FIFA sedang mengenal pasti bagaimana individu itu boleh mendapat akses tidak wajar ke dalam padang selepas majlis penutup di Stadium Lusail pada 18 Disember."Langkah selanjutnya akan diambil," kata seorang jurucakap kepada BBC.

Salt Bae, 39, ialah pemilik rangkaian restoran mewah seluruh dunia termasuk di Beverly Hills, Los Angeles dan Knightsbridge, London.Pada awal Piala Dunia, dia memuat naik video dirinya duduk bersebelahan Presiden FIFA, Gianni Infantino.- AFP


PM Thailand isytihar hasrat bertanding dalam PRU tahun depan

BANGKOK, 23 Disember - Perdana Menteri Thailand, Prayut Chan-O-Cha akan bertanding dalam pilihan raya umum (PRU) yang akan diadakan sebelum Mei tahun depan."Parti Bangsa Thai Bersatu yang baru ditubuhkan telah menawarkan untuk menyokong saya menjadi calon PM seterusnya dalam pilihan raya akan datang," kata beliau kepada pemberita di luar Rumah Kerajaan di sini."Hari ini saya menjelaskan bahawa saya telah memutuskan untuk bertanding."Prayut dijangka meninggalkan Parti Palang Pracharath (PPRP) yang mengetuai gabungan pemerintah.Ia berikutan pengumuman PPRP mencalonkan pemimpin parti, Prawit Wongsuwan yang juga pemangku timbalan perdana menteri sebagai perdana menteri.Prayut dan Prawit pernah berhidmat dalam angatan tentera Thailand.Prayut berkata bahawa hubungan mereka kekal kukuh walaupun terdapat perbezaan dalam haluan politik.September lepas Mahkamah Perlembagaan memutuskan had penggal lapan tahun Prayut sebagai perfana menteri akan berakhir pada 2025.Tarikh PRU belum diputuskan, tetapi jika parlimen tidak dibubarkan awal, penggalnya akan tamat pada Mac.Ini membuka laluan kepada pilihan raya umum pada bulan Mei. -AFP

(Prayut Chan-O-Cha akan bertanding dalam pilihan raya umum (PRU) yang akan diadakan sebelum Mei tahun depan/AFP)


Inflasi Jepun naik ke paras tertinggi sejak 1981

(Orang ramai berjalan di kawasan Ginza di Tokyo pada 22 Disember 2022/AFP)

TOKYO, 23 Disember- Harga barangan di Jepun pada bulan lepas meningkat pada kadar terpantas sejak 1981, didorong sebahagiannya oleh kos tenaga yang lebih tinggi.Menurut data yang dikeluarkan Kementerian Dalam Negeri, harga teras pengguna (tidak termasuk kos makanan segar yang tidak menentu) meningkat 3.7% berbanding tahun sebelumnya, Harga melonjak paling tinggi untuk barangan makanan yang diproses selain bakalan elektrik dan barangan tahan lama seperti penyaman udara."Walaupun rendah mengikut piawaian antarabangsa, inflasi harga pengguna Jepun pada 3% hingga 4% cukup tinggi untuk berasa tidak selesa dengan pertumbuhan gaji yang tidak stabil," tulis ahli ekonomi di Moody's Analytics, Sarah Tan dalam satu nota.Indeks harga pengguna (IHP) telah meningkat secara konsisten sejak awal tahun, memberi tekanan kepada Bank of Japan untuk mengubah suai dasar pelonggaran monetarinya. -AFP

(Harga barangan di Jepun pada bulan lepas meningkat pada kadar terpantas sejaK/AFP)


Blinken seru China berkongsi maklumat mengenai wabak COVID-19

WASHINGTON, 23 Disember- Setiausaha Negara Amerika Syarikat, Antony Blinken menekankan keperluan semua negara, termasuk China berkongsi data COVID-19.Saranan itu dibuat selepas beberapa pakar di Beijing menimbulkan persoalan mengenai jumlah kemasukan ke hospital dan kematian.Tegasnya, adalah penting untuk semua negara memberi tumpuan kepada proses vaksinasi, ujian dan rawatan.Menurut Blinken, Washington bersedia untuk membantu semua negara menghadapi COVID-19 , tetapi Beijing tidak berbuat demikian.Sejak China menarik balik dasar COVID-sifarnya, Pertubuhan Kesihatan Sedunia (WHO) tidak lagi menerima data daripada republik itu.Sekali gus menimbulkan persoalan tentang ketelusan data.

(Antony Blinken bercakap semasa sidang media di Jabatan Negara pada 22 Disember 2022/AFP)


Larangan hadiri Universiti: Taliban tahan penunjuk perasaan wanita

KABUL 23, Disember-Sekurang-kurangnya lima wanita ditahan Taliban selepas mengambil bahagian dalam tunjuk perasaan membantah polisi larangan wanita ke Universiti.Larangan tersebut dilaksana serta-merta oleh Kementerian Pendidikan Tinggi pada selasa lalu dengan Universiti awan dan swasta diarah melarang kehadiran para wanita ke insitusi pendidikan berkenaan.Kementerian Pendidikan dalam satu kenyataan menyatakan ahli akademik telah menilai tahap kurikulum serta persekitaran universiti dan berpendapat kehadiran kaum wanita ke insitusi pendidikan tinggi tidak sesuai dan digantung buat sementara sehingga suatu masa yang sesuai.Menteri Pengajian Tinggi Taliban Mohammad Nadeem, dalam ucapannya di stesen televisyen kebangsaan kemudiannya menyatakan larangan tersebut adalah berpunca daripada kod etika pemakaian yang tidak dipatuhi oleh para penuntut wanita."Para penuntut wanita berpakaian seperti ingin ke majlis perkahwinan", kata Nadeem dalam ucapan yang disiarkan diseluruh negara.Menerusi rakaman video yang dikongsikan di media sosial semalam, kira-kira 24 penuntut wanita berpakaian hijab berarak di jalan-jalan ibukota Kabul sambil membawa sepanduk dan melaungkan slogan membantah larangan tersebut.Kumpulan terbabit yang pada mulanya merancang bagi berkumpul di Universiti Kabul, salah sebuah insitusi pendidikan berprestij dan terbesar di Afghanistan terpaksa menukar lokasi selepas insitusi itu dipenuhi oleh para pegawal keselamatan.

(Para penunjuk perasaan wanita ditahan oleh tentera Taliban daripada memasuki Universiti di Kabul / FOTO AFP)

Menurut BBC, beberapa penunjuk perasaan wanita telah dipukul dan ditahan oleh para pegawai wanita Taliban.Salah seorang penunjuk perasaan itu menyatakan dia telah dipukul dengan teruk oleh pegawai wanita Taliban namun bernasib baik berjaya meloloskan diri daripada ditahan." Mereka memukul dan menahan sebahagian rakan kami", kata penunjuk perasaan itu yang enggan dikenali. Sementara itu sebahagian para pensyarah lelaki yang turut bersolidariti menyokong tunjuk perasaan itu turut dikenakan tindakan dibawah Akta Perkhidmatan Awam oleh Taliban.Sekurang-kurangnya 50 orang pensyarah lelaki di seluruh universiti meletakkan jawatan, manakala sebahagian penuntut lelaki enggan menduduki peperiksaan.Kumpulan Taliban sebelum ini berjanji untuk lebih berlembut dalam pengenalan setiap undang-undang yang bakal diperkenalkan. Namun, sikap keras kumpulan tersebut terutamanya berkaitan kebebasan dan hak wanita kembali dipersoalkan rakyat Afganistan.Sebelum pengumuman larangan oleh Kementerian Tinggi Pendidikan pada selasa lalu, kesemua universiti telah beroperasi secara diskriminasi kepada penuntut wanita.Pelajar-pelajar wanita telah dipisahkan kelas dan hanya diajar oleh tenaga pengajar wanita dan berusia.Pelajar wanita juga dilarang daripada mempelajari kursus Kejuruteraan, ekonomi pertanian dan Kewartawanan.Menurut data yang dikeluarkan oleh Pertubuhan Bangsa Bersatu bagi Pendidikan dan Kebudayaaan (UNESCO) merekodkan peratusan wanita di insitusi pendidikan tinggi di Afghanistan adalah 20 peratus lebih tinggi ketika penaklukan Amerika Syarikat antara tahun 2001 sehingga 2018.-BBC.com


Filipina tingkatkan kehadiran pasukan tentera di Laut China Selatan susulan pencerobohan China

MANILA, 22 Disember - Filipina mengarahkan tenteranya meningkatkan kehadiran pasukan di Laut China Selatan.Ia susulan aktiviti pencerobohan oleh China yang dikesan di kawasan perairan yang menjadi pertikaian.Menurut Jabatan Pertahanan Filipina, arahan dikeluarkan selepas terdapat laporan Beijing menuntut lebih banyak tanah di Kepulauan Spratly, kepulauan utama di Laut China Selatan yang menjadi lokasi latihan ketenteraan oleh beberapa negara.Manila merujuk kepada perairan di barat Filipina sebagai Laut Filipina Barat, manakala Pulau Pagasa, yang kedua terbesar di Spratlys, juga dikenali sebagai Pulau Thitu.Beijing menuntut hampir keseluruhan Laut China Selatan yang kaya dengan sumber termasuk laluan kapal dagang yang berjumlah trilion dolar.

China mengabaikan keputusan tribunal yang disokong Pertubuhan Bangsa-Bangsa Bersatu (PBB) pada tahun 2012 dengan mendakwa ia tidak berasas.China turut membina pulau buatan di atas terumbu karang miliknya sambil membina kemudahan ketenteraan dan landasan udara bagi memperkukuh kedudukannya.Filipina berulang kali melaporkan pengawal pantai dan maritim China mengganggu dan menyerang bot nelayan dan kapal lain di wilayah tersebut.Presiden Filipina, Ferdinand Marcos menegaskan beliau tidak akan membiarkan China memperlekeh hak maritim negara itu, berbeza dengan Rodrigo Duterte yang enggan mengkritik kuasa besar itu sebelum ini. -AFP


Banjir Thailand: Lebih 200,000 isi rumah terjejas, tujuh kematian dilaporkan

(Seorang penduduk mendayung perahu mengharungi banjir berikutan hujan lebat di wilayah Narathiwat, selatan Thailand/ AFP)

BANGKOK, 22 Disember - Keadaan banjir di sembilan wilayah di selatan Thailand bertambah buruk apabila jumlah yang terjejas meningkat kepada lebih 200,000 isi rumah dengan tujuh kematian dilaporkan.Jabatan Mitigasi dan Pencegahan Bencana (DDPM) dalam satu kenyataan memaklumkan 83 daerah di sembilan wilayah iaitu Surat Thani, Nakhon Si Thammarat, Trang, Phatthalung, Satun, Songkhla, Pattani, Yala dan Narathiwat, masih dinaiki air.Menurut DDPM, banjir di selatan negara itu menyaksikan peningkatan mendadak jumlah isi rumah yang terjejas.

(Pekerja agensi bencana mengangkut makanan dan air minuman untuk penduduk terjejas banjir di Sungai Golok, wilayah Narathiwat, selatan Thailand/AFP)

Sehingga Selasa, sejumlah 205,774 isi rumah terjejas walaupun paras air di banyak kawasan banjir sudah surut.Pihak berkuasa berkaitan akan memeriksa dan menilai infrastruktur yang rosak akibat banjir serta menyediakan bantuan kepada penduduk kampung yang terjejas.